
GODINA VII. 


U ZAGREBU, DNE 20. RUDNA 1923. 


BROD 1. 


OMLADINA 

LIST ZA ZABAVU I POUKU SREDNDEŠKOLSKE MLADEŽI 


t DR. MILAN OGRIZOVIĆ 

Draga omladino ! dova, u kojem će se dobrim dijelom naći i 

plodova iz tvoga mladenačkoga pera, treba 
Otvarajući evo prvim brojem tvoga lista da se prije svega sjetimo teškog udarca, 
«Omladine» u novoj školskoj godini niz ra- koji nas je sve bez razlike jednako pogodio 



— sve bez razlike, da li staro ili mlado, si¬ 
romašno ili bogato. I da ti je bilo moguće 
doći iz udaljenih krajeva prostrane nam 
otadžbine u kulturno naše žarište, drevni 


naš Zagreb, ti bi se bila na vlastite svoje 
oči uvjerila, da su istinite riječi o teškom 
udarcu, koji je osjetilo i staro i mlado, siro¬ 
mašno i bogato. 

Bilo je to dne 27. kolovoza poslije 
podne. Veliko se mnoštvo bez razlike zva¬ 
nja i zanimanja bilo tisućama skupilo pred 
mirogojskim arkadama, ni zvano ni nare¬ 
đeno, da na posljednjem putu zauvijek is¬ 
prati jednoga od najvećih sinova hrvatskog 
naroda dra. Milana Ogrizović a. 
pjesnika po pozivu, profesora po zvanju. 

U ogromnoj ovoj povorci, hrvatska 
omladino, mogla si vidjeti počevši od naj¬ 
starijega do najmlađega na licima sjetu, u 
očima suzu — suzu ni kupljenu ni plaćenu. 
I da ti je bilo vidjeti dječicu njegovu nad 
grobom svoga hranitelja, kako se suzama 
oblivena plaho stisnula uza majku udovicu, 
i ti sama, omladino draga, bila bi zaplakala. 

Ali s Milanom Ogrizovićem legao je u 
grob ne samo otac i hranitelj, već i čovjek, 
koji bijaše ljubljen kod sviju i svakoga, 
koji je imao prilike da bude s njime i jedam- 
put samo u životu. Kao da je privlačio tek 
svojom veselom ćudi, svojom šalom i do¬ 
sjetkom, a doista je snaga njegove privla- 
čivosti ležala u pravoj i nepomućenoj čo¬ 
vječnosti, kojom bijaše prožeto čitavo biće 
njegovo. 

Koliko li je samo dobra učinio u svom 
životu, koje mu se kao obično naplaćivalo 
nezahvalonšću! Ali on je bez obzira na sva 
nepriznanja i nadalje ostao vjeran svo¬ 
me pozivu kao čovjek, koji čini dobro ne 
radi pohvale i nagrade, već radi dobra sa¬ 
moga. Njegova vedra duša premda nada¬ 
sve osjetljiva za svaki i najmanji utjecaj uz¬ 
dizala ga je nad svagdanjom brigom života, 
uzdizala ga nad svim nedaćama i neprav¬ 
dama, koje su ga progonile. Nije bilo nesre¬ 
će, koja bi ga bila uzmogla tako poništiti, te 
bi bio klonuo duhom. Naprotiv što većma 
bi ga progonila moć sudbine, to jače i po¬ 
nosnije bi dizao svoju umnu glavu prelazeći 
preko svih zapreka, sjećajući na pjesnika 
naivnika, koji i u najvećoj muci tješi i sebe 
i svoju okolinu riječima: tako je moralo 
biti! I u tomu je ležala nesavladiva snaga 
njegova. 

Jedina ga je mogla pobijediti smrt! Da, 
svesilna smrt, samo ona je mogla uči¬ 
nivši kraj njegovu životu — ali tek fizič¬ 
komu, jer duševnim životom živi on još 
uvijek među nama i živjet će, doklegod 
bude i jednoga Hrvata, koji će znati i shva¬ 
ćati, što je Milan Ogrizović učinio za našu 
prosvjetu, za našu kulturu. 


Milan Ogrizović bez sumnje je jedan 
od najjačih talenata u našoj književnosti do 
dana današnjega. Smrt učinila je kraj radu 
njegovu, koji bi nam bio još mnogo toga 
neočekivano donio. Smrt mu nije dala, da 
jednom od najboljih svojih drama, možda i 
najboljim svojim djelom uopće proslavi ti- 
suć-godišnjicu hrvatskoga kraljevstva, ko¬ 
jom se mišlju već odavno bavio. S njim je 
u grob legla mnoga lijepa ideja, mnoga dob¬ 
ra namjera, kojih mu sudbina nije dala os¬ 
tvariti. 

Tako je moralo biti! I mi treba da se 
zadovoljimo i da budemo sretni, da nam je 
uopće bio dan makar i na kratko vrijeme 
umnik i pjesnik, kakav bijaše Milan Ogri¬ 
zović. Da, kratak mu je bio dosuđen vijek 
— vijek velikoga Schillera od četrdeset i 
šest godina. Pa ipak nam je i u kratko ovo 
vrijeme uza svu životnu borbu i sve ne¬ 
pravde i sve nedaće, koje su mu padale u 
dio, kao što to obično i biva više ili manje 
u životu svakoga onoga, koji pošteno i pra¬ 
vedno misli i osjeća, ipak nam je ostavio 
čitavu malu knjižnicu svojih radova: drama, 
romana, priča, feljtona i pjesama. 

Komu nijesu poznate drame, što veće 
što manje, barem one dublje koncepcije 
kao «Banović Strahinja», «Objavljenje», 
«Vučina», da i ne spomenemo prvijenca mu 
«Daha», zatim «Susreta» pa «Tetralogije», 
ili dramatizacija njegovih «Propast kraljeva 
hrvatske krvi» ili «Čengića age»; a gdje su 
prigodnice, gdje su feljtoni, priče i drugo?! 
I konačno njegovo najpopularnije djelo 
«Hasanaginica», u kojoj drami je upravo 
majstorski obradio nesumnjivo najljepši 
motiv iz naših narodnih pjesama o nesret¬ 
noj Hasanaginici. Koliko li je osjećaja ulio 
pjesnik u ispaćenu dušu jedne žene i majke, 
koja ne smije da dijeli sreću s onim, kojega 
su djeca njezina zvala ocem, a ona mužem. 
Ovakvo što je mogao stvoriti samo pjesnik 
nadasve nježnih osjećaja, kakav bijaše Mi¬ 
lan Ogrizović, koji je u tančine poznavao 
i najosjetljivije strane čovječje duše. I komu 
ništa drugo nije poznato od njegovih djela 
osim ove drame, i tome će biti jasno, zašto 
ga je onako ogromna žalobna povorka ro¬ 
đaka, drugova, prijatelja, znanaca i štova¬ 
telja ispratila na vječni počinak. Taj će ra¬ 
zumjeti suze u očima ne samo onih, koji su 
ga ispratili do hladna groba, već i mnogih 
drugih, koji nijesu imali prilike da prisus- 

tvoju tomu najtužnijemu događaju iz nedav¬ 
nih dana. 

Ni tebi, hrvatska omladino, diljem naše 
prostrane otadžbine nije bilo dano, da budeš 
svjedokom nadasve tužnoga događaja kao 
jedne velebne manifestacije, koja je jasno 
govorila, da je s Milanom Ogrizovićem do¬ 
duše velika žrtva pala u grob, ali da je i taj 
neprocjenjivi gubitak jednoga od najvećih 
naših umova i pjesnika pridonio jačanju i 
osvještenju svih onih, koji jednako visoko 
štuju i ljube onu grudu, u kojoj su sahranjeni 
zemni ostaci njegovi, 

I zato, hrvatska omladino, pa nalazila 
se ti i u najzabitnijem mjestu lijepe naše 


LEPIRI 

Leprše b'jeli leptiri 
Prožeti dahom Proljeća. 

Slatkih su sniva prepuni, 

Leprše stazom od cv’jeća. 

I lete, lete daleko . . . 

Mirisne tražeći bašte, 

I lete, lete za cv’jećem 
Procvalim iz bujne mašte. 

I izdižu se visoko — 

Leprše ko b’jela svila . . . 

Ne će I’ im možda sunce 
Tanana spaliti krila? . .. 

Katica Agić, 


domovine, ne zaboravi nigda muža, koji je 
jednako ljubio sav svoj rod kao i tebe gle¬ 
dajući u tebi uzdanicu svoju, i zasvjedoči 
marljivim radom, da si dostojna onoga ime¬ 
na, kojim se ponosio i tvoj učitelj Milan 
Ogrizović; da se oboružana znanjem i ja¬ 
kom voljom uzmogneš danas sutra kao 
predstavnica hrvatskoga naroda uhvatiti u 
kulturno kolo svih Jugoslavena, zvali se oni 
Slovenci, Hrvati, Srbi ili Bugari, sveđ bra¬ 
neći svoje a štujući tuđe! 

U to ime slava velikomu hrvatskomu 
pjesniku Milanu Ogrizoviću! 

VIKTOR KRALJ. 


MUJEZIN 

Žarko sunce za brda je palo 
I već sumrak svoja krila steže, 

Sa munare okolinom glas se 
Kao pjesma turobna razliježe. 

Rad je presto, a i žamor dnevni, 

Mir već vlada posvud i tišina, 

Čut’ je samo onaj vapaj vrući 
Put nebeskih otajnih visina. 

Mrak se hvata, ali vidiš kako 
Tanka strši u nebo munara: 

Ko mujezin da se nebu jada 
I s njim kao da se razgovara. 

Ivan K, Ostojić 


TUGA 


Što sam danas tužan tako ? 

Promjenama duše moje ja podliježem vrlo lako, 
Pa kada me gorka shvati — tada bježim u tišinu 
I prezirem lažan život, i ostavljam tu nizinu. 


Što je mojoj bijednoj duši ? 

Ni na san mi poći ne da; sve slađane misli guši 
I nameće veći nemir: preda mnom su drugi puti, 
O kojima nitko ne zna, o kojima znanost šuti. , . 


Bježite misli u tišinu! 

Nađite mi druge kraje — ostavite tu nizinu! 

Mir, istinu, zadovoljstvo potištena duša traži, 

Da se mlado bono srce tog života vjerom snaži. 

Sarajevo 1922, Branko Bunić. 


ČEŽNJA 

(gradu Bihaću) 


Kad svileno nebo nakiti se zlatom 
I zemlja se crnim ogrne baršunom . . . 
Uzdisaji moji jezde Tebi jatom 
I cjelove d’jele sa čarobnom Unom. 


U mirisu noći pjesma se talasa 
Bisernih valova i cvjetića sviju, 
Mistično se ziba polje zlatnog klasa, 
Dok b’jele aleje u tišini sniju. 


A uzdasi moji traže, čega nema 
Zapitkuju cv'jeće, zv’jezde, mjesec bl’jedi. 
Al* svi oni šute. Zlatno zv’ježđe dr’jema, 
A ledeni mjesec ukočeno gledi. . . 


Katica Agić, 

ZVONARČE I NJEGOVA MAJKA 


I. 

Anica je sjedjela na gornjoj stepenici ispod tri¬ 
jema, na krilu joj knjiga, u nazamku lutka, a u 
rukama pletivo, pa je naizmjence čitala, plela i 
poravnavala kosu ili odjeću svoje lutke, a nekad 
se zagledala u vis i »broji zvijezde po bijelom 
danu«, kako bi tata rekao. No najviše zaustavljali 
bi se njeni pogledi na Ludoj Viki, koja je prala 
školske klupe. Bilo ih je puno dvorište. Dugačke 
su kao gladna godina, a iscrvotočene od starosti, 
Bogo dragi, od dječije nepažnje tintom poštropane, 
od. obijesti đačke nožićima isjeckane i sada neka 
ih Luda Vika opere, očisti, ponovi! 

Baš teška rabota. I kako se samo žena upela. 
Pritisla, da joj ramena sve odskakuju, a golim se 
taktovima izvalile žile debele kao konopci. Tako 
ona radi od zore do mraka gotovo i neodahnuvši. 
Jednu klupu svrši, drugu uzme pod svoje žuljave 
ruke, tare nemilice, struže, mije i ne popušta, dok 
ne izvadi i posljednju mrlju i one ne pobijele, kao 
da su nove. Izgleda, čisto joj je žao, što se snjima 
mora rastati za ono nekoliko časaka, kad treba 
da se ruča. Ali tu je zvono, viša zapovijest, pa kad 
zazvoni, treba pustiti posao i dati Bogu božje. 
Mahom otkine ruke od djela, otare znoj s lica, 
prekrsti se i uputi se u kakav kut, da tamo izmoli 
Pozdravljenje i poruča ono nešto mrsa, što ga je 
ponijela. I još će i kruh da prekrsti, prije nego u nj 
zagrize. A kad Anica po objedu opet izide na 
dvor, Vika odavna već uronila u posao pa osim 
njega niti šta drugo vidi niti za drugo mari. 

Pravo veli, da je Vika najvaljanija radnica u 
čitavom gradu. Zato i nema viđenije kuće, koja 
Vike ne bi trebala barem jedamput na godinu. Gdje 
se god svršavalo veliko kućno čišćenje ili ljetno 
pranje, ne može proći bez nje. Nitko tako sjajno 
ne očisti prozore, ničiji se podovi tako ne bijele. 
A što je znala okrečiti sobe i kuhinje, nema toga 
majstora, koji bi bolje umio. 

U nje su doista sve vrline što mogu da obra¬ 
duju srce valjane domaćice. Prvo: ona štedi sna- 
• gom, onda rano dolazi i kasno odlazi, ne dangubi, 
ne razgovara. To osobito vole dobre kućanice na 
nadničarki, jer znaju, kad se jezik suviše kreće, 
onda ruke rado počivaju. Još vole one, da se ne 
prigovara nadnici. A Luda Vika ne prigovara ni¬ 
kada, ni jelu, pa bilo još tako sitno odmjereno, ni 
nadnici, pa ni onda, kad joj gospoja odbije koji 
desetak, ako je posao prije sunčana zalaska zgo¬ 
tovljen. I poradi tih vrlina upravo se otimale za 
Viku i Vikine ruke ne samo domaćice s kraja na 
kraj varoši nego i uredi i škole i crkve. Samo Vika 
će za male novce svršiti posao, što ga ne bi svr¬ 
šile ni dvije nadničarke, a tako dobro i valjano 
nikoja kao ona. 

I dabome da ovako valjanoj radnici nikada 
nije ponestalo posla. Preko svoga ljeta bila je 
zaposlena dan za danom. Kad nije bilo što da se 
pere i čisti, unajmiće se kod kakove gradnje, no¬ 
siće cigle, škafove s mazom, vuče na tačkama 
pijesak i dok druge nadničarke mnogi čas pro- 
dangube u razgovoru, Luda Vika sebi našla čak 


i za vrijeme podnevnog odmora posla, sabirala 
među građom triješće i sasula ga na hrpu, da ga 
na veće ponese kući. No dogodi se počesto, da joj 
druge veći dio raznesu sebi smijući se Viki, kako 
to ona njima kupi potpalu. A Vika šuti na sve. 
Pa da nije luda! 

Koliko se samo muči i prekida, pomisli Anica 
i ražali joj se srce na bijednu ženu. Jer Vika je bi¬ 
jedna i nevoljna, to se vidi na prvi pogled. I ne 
vidi se samo na njenom izmorenom tijelu i na 
traljama, kojima je sva zatrpana. To se vidi na¬ 
ročito na plahost i plašljivosti, kad osjeti na sebi 
tuđe poglede. Lice joj je vazda oboreno k zemjli. 
Kada treba s kim da razgovara, sva se nekako u 
sebe zguri i najvoljela bi, da se učini nevidivom. 
Krije lice pod velikim ubradačem, ali osobito krije 
ruke, zamatajući ih u pregaču, čim nema šta da 
radi. I sjeti se Anica, kako ju je ono nedavno po¬ 
stidjela pred ženom poradi nesmotrenih riječi 
svojih. To je bilo tako. Vika je bijelila kuhinju pa 
dakako nije bila obučena u stajaće odijelo, nego 
kao obično na njoj visjele stare tralje s bezbroj 
zakrpa, pored kojih je zijevalo isto toliko parotina. 
Čuje Anica od mame, da se svaki kvar na odjeći 
odmah mora da popravi i sašije. Zato Anica zapita 
Viku, zašto ne zakrpa ruho svoje i kako može 
ovako poderana da hoda 

No istom što je Anica izrekla, odmah je i po¬ 
žalila. Luda Vika časom prestala u poslu, pogleda 
u Anicu ama pogledom, da je djevojčicu u srcu 
zazeblo, i sva zadihana od rada ispruži žena svoje 
ruke spram Anice govoreći tiho : 

— Kako ću ovim rukama? Neće prsti, da drže 
iglu. Gledajte kako su tupi i tvrdi . . . Noću me 
tako bole, da ne znam kuda s njima . . . 

Ovo je već sasvim tiho izgovarala, da se jed¬ 
va čulo. Jer Vika se nikada ne tuži, nitko ne zna 
njezine boli i muke . . . 

A Anica pogledala u one ruke i rastuži joj se 
malo srce. Bože, što su bili prsti tupi i natečeni 
i ispucani, izranjeni, jadni ! Takvih ruku Anica 
još nije vidjela. I samome dragom Bogu bi se raža¬ 
lilo, a da ne bi Anici. Kako se samo ovakvim ru¬ 
kama može da radi ! Kad se Anica samo malo po- 
siječe ili ubode, kolika li maženja i prenemaganja ! 
Tu se sada ne može ni da plete, ni da pišu zadaće, 
ne pomaže se u kući, jer dabome boli i treba ra¬ 
njenika liječiti i štedjeti i njegovati. A ovdje su 
dvije ruke i na svakoj po pet prsti, izobličenih, od 
luga i vapna izjedenih, pet ljutih bolesnika, ali se 
ne maze, ne liječe, ne njeguju, nego se bez pre¬ 
stanka taru u teškom poslu. I još noću bole, ne 
zna se, kuda će s njima. I nema tu mame, da te¬ 
toši i žali. Niko ne pita ženu, boli 1' te ? možeš 
li još ? 

Jučer je Anica kušala da pomogne Viki. Za- 
sukala rukave pa žulja, struže, mije klupe. Ali 
brzo joj klonule ruke. Pa da je i nije mama potje- 
rala, da se okani ćorava posla, što se sva polila 
od glave do pete, sama bi Anica odustala, tako je 
težak i zamoran posao. A žena eto dan u dan tako 

radi, bez prestanka. Kako samo može ? Anici je. 
muka i gledati, kad se čeljade muči, kad koga znoj 
oblije. A ovdje ćurkom curi ispod ubradača. Njoj 
su suze i znoj jednako znaci i tuge i bijede. I ne 
može dalje da otrpi nego iznenada zapita Viku : 

— Zašto malo ne prestanete i ne počinete ? 

Vika trgne glavu u vis kao iza sna. Zahvati 
rukom krajeve ubradača, što su se odriješili, pređe 
dlanom preko uznojena lica i rekne tiho : 

— Prestaću, kad ovršim posao, a počinuću, 
kad stignem kući. 

Pomisli Anica, kako to Vika pametno odgo¬ 
vara, a ipak svijet joj kaže, da je luda. Doduše, 


bila je oduvijek zasebne ćudi, a otkako ju je zade¬ 
sila nesreća, nije čudo, da joj se pamet pomutila, 
te onda pokadšto, kad je napopane ludilo — tata 
veli »umna bolest«, — onda se vlada i radi, kako 
ne rade razumni ljudi. Tako na primjer, kad joj 
dođu oni nevoljni časovi, nikako ne može da otrpi 
kod kuće. Ustumara se jadnica po gradu i traži 
kuću, gdje se najmila na nadnicu. A nekad se 
možda onaj dan i nije unajmila, a ako jest, zabo¬ 
ravila gdje. Te onda šulja se ulicama, gusto zavi¬ 
jenu glavu duboko oborila, ruke smotala pod pre¬ 
gačom i sve nešto mrndajući preda se nekad se 
zatrčala, nekad opet polagano se vukla teturajući 



amo tamo. I vazda za njom plaze nekakve krpe i 
konci, sad od suknje, sad od nogu, koje su bile 
zamotane u tralje i jedva se držale u papučama. I 
sretne li u ovom raspoloženju gospođu na ulici ili 
je ugleda na prozoru, ispružila bi svoje iznakažene 
ruke ispod pregače i rekla žalostivo i plačno : 

— Gospojo draga, čuvajte ruke od vode i pra¬ 
nja, da vam prsti ne otupe kao ovi moji. 

I onda bi zaprosila pregaču, da ugrije trbuh, 
jer ova je njena već poderana. 

— Poderana, eto gledajte, jadna moja gospe ! 

Te razvije pregaču i pri tom zaplače kao ljuta 
godina. 

Više i nije trebalo, da je svijet okrsti ludem. 
No osobito djeca, ti nesmiljeni napasnici, uzeše je 


na ruglo. U svojoj nerazumnoj okrutnosti, čim bi 
je ugledala, stala bi se derati za njom : 

— Ide luda Vika, ispala joj kika. 

I sad se lakomo čekalo, kako će se Vika po- 
plašeno popipati pod ubradačem, da joj se kako 
zbilja kosa nije odriješila. Te onda udri u smijeh 
i ciku. A sirotica nagne u bijeg, da izmakne nemi¬ 
losrdnoj dječurliji. No ne popuštaju bezočnici, već 
nastave ljutu igru trčeći i vičući za njom : 

— Luda Vika ulicom ide s jednom papučom, 

Druga joj se smuca, po zemljici kuca. 

Anicu još i sada hvata bijes, kad se sjeti, kako 
je nedavno vidjela tu divlju rulju, gdje Viki pjeva 
ovu nemilu rugalicu. Sva gnjevna zaletjela se me¬ 
đu rugače i stala ih goniti svojim suncobranom. 

Na nesreću prelomi se tanka paličica i kod kuće 
bilo je svašta poradi Aničine nesmotrenosti. Što 
se to ona plete u tuđe poslove i još k tome na 
ulici. Zar se to pristoji djevojčici ? Anica dabome 
zna, da se ne pristoji. Ali u onome času zbilja nije 
mogla da misli na pristojnost, kad je vidjela, gdje 
djeca muče sirotu ženu. 

— To se nikako ne smije trpjeti, da oni zlo¬ 
tvori vrijeđaju ubogo čeljade, pravdala se Anica. 

No Anica je— ne bez stida — morala sama 
sebi priznati, da je bilo doba, kad je ona pjevala 
ovakove vesele pjesmice stojeći pred vratima 
svoje kuće i gledajući, što rade druga djeca. Onda 
je ona doduše još bila mala i luda i nije znala, kako 
ovakove riječi mogu da bole i da rane. A Vika se 
osim toga nikada i ne brani. Kad' ugleda veću 
djecu, onda samo bježi plašljivo se obazirajući i 
plačući. A najčudnije bilo je to, da je Vika djecu 
silno voljela usprkos što su ovako nesmiljeno u nju 
zadirkivala. Kad bi srela kakova mališana, a nije 
bilo nikoga blizu, brzo bi mu se prikučila, pru¬ 
žila mu iz njedara jabuku ili drugu miloštu pa ga 
stala milovati po glavi, po licu i ručice mu ljubiti. 
Ali po gdjekad dogodilo bi se na to nešto neoče¬ 
kivano. Dijete udri u dreku i stane se braniti od 
žene rukama i nogama vičući iza glasa : 

— Luda će me Vika, majko, luda će me Vika! 

Pa ni jabuka ne zamami ga, jer su ga stariji 
naučili, da se boji lude Vike, grozeći mu se, kad 
je bilo zločesto : 

— Čekaj samo, luda će tebe Vika ! 

Jednom tako Anica zatekla Viku, kako je 
htjela da miluje maloga Nikicu, — sinčića susjeda 
postolara. 

Na djetetovo vrištanje izletila majstorica i 
stane da viče i grdi Viku, neka joj dijete ostavi na 
miru govoreći tvrdo, nesmiljeno : 

— Ne blati mi dijete poganim rukama svojim. 

Vika se sva posramljena odšuljala. A kad je 
prolazila kraj Aničine kuće, vidjela je Anica, da je 
Vika plakala i sve ruke pritiskivala na usta, a suze 
se cijedile preko ruku i polile joj rukave i struk. 
Taj pogled Anicu zgrabi za malo srce. Prvi put je 
ona tu osjetila žalost zbog bijede tuđeg čovjeka. 

Od onoga časa Anica je bila uvjerena, da je 
luda Vika dobra, ali nesretna. Zar se ikada čulo, 
da je Vika ikome štogod na žao učinila ili samo i 
zlu riječ rekla ? 

Nesretna je bila, eto, to je sve ! 

Zar joj nije već samo kršteno ime bilo ne¬ 
zgodno ? U našem gradu bilo je vazdan Kata i 
Reza, Ruža i Mara i drugih još imen^. ali da bi se 
ženska glava ikada zvala Ludovika, to se još nije 
čulo. I eto s ovakovim imenom nadijevano če¬ 
ljade pojavi se jednoga dana među Katama i Ru¬ 
žama. Pa kako je svijet to ime svakojako izgova¬ 
rao i iznakazivao, najposlije načiniše od Ludovike 
Ludu Viku. I zla je sreća htjela, da joj je taj 
nadimak s vremenom i pristajao. Zadesila je ne¬ 
volja za nevoljom i najzad od velike tuge i bijede 
odista joj se pomela pamet. 

II. 

Ali ipak stariji se ljudi sjećaju, da Vika u svo¬ 
joj mladosti nije bila samo vrlo razborita i čestita 
nego i vrlo lijepa, prava krasotica. Danas na njoj 


doista nije bilo ni traga ljepoti. Nego već i onda 
bila je nešto plaha i strašno stidljiva pa se skrom¬ 
nošću svojom odlikovala između drugih djevojaka. 

Kad je prviput osvanula u gradu, nitko nije 
pravo znao, ni otkuda je, ni čija je. Sama je o sebi 
tvrdo šutjela, a svijet je onda svašta napričao i 
što je bilo i što nije. Jedni govorahu, da su je dje¬ 
tetom ostavili cigani u nekom selu slavonskom, 
kad su se na vrat na nos morali preko noći da 
dignu poradi nekakve krađe pa odmaglili. Između 
hrpa pepela našao neki spahija na putu u lov sitno 
čedo bijelo, uzeo ga u svoj dvor i dao ga na hranu 
i odgoj slugama, a na krstu mu nadjene svoje ime. 
Jer Ludovig je svakako gospodsko ime. Drugi su 
opet pričali, da je nekuda ispreko Save iz Bosne, 
tu da su joj pred rođenim očima hajduci ubili oca 
i mater, a ona sama utekla u košuljici i bosonoga 
probijala se kroz šumu i planinu, dok nije stigla na 
Savu. Tu je našli dobri ljudi, prevezli je u Slavo¬ 
niju. I onda se već zna, kao sirota beskućnica išlo 
dijete od ruke do ruke, od sela do sela, dok se 
tako jednoga dana ne namjeri ovamo. 

Prodavala je kestenje i što je već godina so¬ 
bom donosila : uz korizmu kokice, s proljeća treš¬ 
nje, ljeti kruške i ostalo voće, a kad nije bilo šta 
prodavati, prala je i gladila košulje i haljine za go¬ 
spodu. I lijepo ju je bilo vidjeti i s krpom na glavi, 
gdje hoda uspravno kao svijeća krijući lice stidno 
pod maramom, a čisto i pristalo odijelo ličilo joj, 
ma bilo kakomudrago priprosto, kao kraljevsko 
ruho, tako ga je umjela lijepo da nosi. Noge su joj 
uvijek bile obuvene u bijele čarape i sitne papu¬ 
čice, koje su čedno zvonile pod brzim koracima. 
Jer Vika je vazdan hodala hitro i lakonogo, kao 
da su joj pod pazuhom krila. Niko je ne bi mogao 
da stigne. Kad je kogod putem htio da je ustavi 
pa pitao: 

— Kamo se žuriš, Ludovika ? 

odgovorila bi i ne obazirući se : 

— Za poslom — pa kao vjetar brzo odmakne 
dalje. 

Ali istom nedjeljom pokazala se njena krasota 
u svom sjaju. Ne može biti, da joj je odijelo bilo 
raskošno. Na njoj nikada nije bilo vidjeti ni svile 
ni zlata. A toga nije ni trebalo. Kad je na ulici 
osvanula gologlava, crne debele pletenice omotala 
oko tjemena, bijelo-rumeno lice skromno oborila, 
u rakama krunica i molitvenik: onda nitko pored 
nje nije prošao, da se nije za njom obazrio i po¬ 
mislio u sebi: 

— Ja, lijepe li djevojke ! 

A istom kad bi plaho digla oči, onda je upravo 
tako, kao da su zasjala dva sunca, krupna i žarka. 
U crkvi klekla bi u najtamniji kut, prostrla poda 
se ponjavac i šireći ruke molila se tako pobožno, 
da za čitave mise pogleda ne bi svraćala s oltara. 
Nikada se o njoj nije govorilo ništa zlo ili ružno. Ži¬ 
vjela je sasvim povučeno u kući jedne udovice u 
Podravini, radila svoj posao i nije se brinula za 
ostali svijet. 

Jednoga je dana nestalo iz grada i nitko nije 
znao, kamo se djela. Više od dvadeset godina nitko 
je nije vidio. Onda iznenada iskrsne opet u do¬ 
njem varošu i nastavi posao, gdje ga je prekinula 
pred toliko vremena. No bila se tako promijenila, 
da su ju jedva poznali. Postarala, pogrbila, loše se 

odijevala, ni prilika više nekadanjoj ljepotici. Rad- 
ljivost se njena podvostručila. Od zore do mraka 
kretala je ruke u tuđem poslu. A kad jednom nije 
bila ili na nadnici ili nije imala što da nudi na pro¬ 
daju, pobirala bi po ulicama, što se na njima na¬ 
šlo: kosti, papir, krpe, trijeske i ponijela u pre¬ 
gači pa odnijela vrtljaru, da mu proda muku svoju 
za nekoliko krajcara. 

Ulicama hodala je brzo kao i prije, možda još 
i brže. Oko nje se vazda vijorile kojekakve vrpce, 
krpe. To je dakako bilo neobično, jer je naš žen¬ 
ski svijet dosta uredno odjeven, kad izlazi pred 
kuću. Nekad u velikoj žurbi dogodilo bi joj se, da 
joj spane papuča. I sad više nije trebalo, da bezo¬ 
čna djeca uzmu viku na sprdnju, te ni pet ni šest 
stvori se pjesma, kojom bi se ispratila, dokle god 
ju je bilo vidjeti. 

— Luda Vika ulicom ide s jednom papučom. 

Druga joj se smuca, po zemljici kuca. 


Tako bi se orilo s kraja na kraj ulice. A si¬ 
rota žena bježala bez duše, pred tučom riječi, sva 
se u se zgurila, htjela bi da propane u zemlji. To 
je tako dugo trajalo, dok se nijesu učitelji prihva¬ 
tili, da obrane jadnu ženu od bezdušnika. I od 
onda provodila se nemila šala samo onda, kad 
nije bilo nikoga ni blizu ni daleko, da čuje, i po¬ 
slije ispjevane pjesme brže bolje uteklo se u kuću. 

III. 

Još su bile dvije klupe neoprane. A žena jedva 
više može. 0 tom je Anica bila uvjerena. Zašto bi 
Viki laktovi odjednom spali kao da su presje¬ 
čeni! Istina odmah se ruke opet nađu na poslu. 
Od znoja bila je sva mokra, haljetak se čisto lijepio 
za leđa i ramena. Pa ipak ne prestaje da struže, 
žulja i tare . . . 

Ne može Anica da gleda. Razbijala si je glavu, 
kako bi da ustavi ženu u poslu, neka malo pre¬ 



stane i odmori se. Najposlije padne joj nešto na 
pamet i zapita: 

— A je li, Vika, što vam radi sin Mijo? 

E, sad da ste vidjeli Vike! Kao ubodena trgne 
se i okrene lice spram Anice. Čisto joj zasjalo ono 
obraza, što je izvirivalo ispod ubradače. Pitati 
Viku za »sina«, to je upravo toliko, kao da je tko- 
god daruje carskim darom. Da je tkogod zapita 
za »posinka« ili naprosto za »Miju«, ona bi suho¬ 
parno smrsila: 

— Hvala, dobro je, — i ništa više. 

No na pitanje za sina čisto se od dragosti za- 
grcala tražeći riječi, da što ljepše iskiti odgovor. 

— 0 frajlice, hvala lijepa na pitanju i Bogu 
hvala, dobro mu je i zdravo je! 

Nekad pred koju godinicu dvije, tri li, Anica 
bi još pitala i za majstora Peru, Vikina muža, i do¬ 
bila odgovor: 

— Hvala, dobro je i njemu i mijerno je . . . I 
pri tome bi razjapila usta i otkrila polovicu lica, 
da se vidi sretni smiješak, što je pitaju za njena 
gazdu i domaćina i što joj se priznaje čast žene, 
udate žene i majstorice. 


Ali onda Anici, vragoljanki i nije toliko bilo 
stalo do čika Pere, koliko do toga, da čuje ne¬ 
običnu i čudnu riječ, kako je u njihovu gradu nitko 
ne govori osim Vike. 

— Kako vi to kažete »mijerno«? U nas se 
veli »mirno«. 

— Pa mijerno, mirno, svejedno, dočekala bi 
Vika, samo neka je mijerno, pa je i dobro. 

Tako Anica danas više ne smije da se šali, 
prvo, što majstora Pere više nema u životu, a 
drugo što Viki nije više do šale, jadna i tužna što 
je ostala na svijetu. 

Danas će Anica samo još da pozapita: 

— A kako je vama, draga Vika? 

Ovo »draga« sasma obori Vikin otpor. Od mi¬ 
line i ganuća grcajući šapne jedva razumljivo: 

Dobro, hvala Bogu i Bogorodici. I tu uzdahne 
teško i duboko kao da joj je uzdah izlazio ispod 
golema kamena. 

I to je svijetu bio jedan dokaz, da je Vika 
luda, što bi na pitanje »kako joj je«, vazda odgo¬ 
vorila, da joj je dobro. Kako će biti dobro čeljade¬ 
tu, što se pati kao ona, što trpi toliku nevolju i 














zlo, što nema ni svoga krova nad glavom, a što 
je ruha, na njoj je, a što kruha, u njoj je? 

Najposlije svrši Vika posao. I Anici je odla- 
nulo. S pomoću podvornika unese Vika klupe u 
školske sobe, koje su odista sjale od čistoće i bje- 
loće. Pošto pomno pomete dvorište, ode Vika u 
drvarnicu, da svuče traljavu suknju i da uzme pre¬ 
obuku, koja samo što je bila čista i čitava, ali 
nimalo skladnija od radnog odijela. 

Žurilo joj se, to se vidjelo. A ipak zapita u 
kuhinji, treba li još njene pomoći. Kako je bila sa¬ 
vjesna, držala je, da joj treba svakako odraditi 
ono nešto zalogaja ručka i lončić kave, što joj pre¬ 
ko nadnice davala gospođa učiteljeva. 


— Ne treba, draga Vika, hvala vam, rekne 
mama i isplati Viki nadnicu. Žena uzme novce, 
zahvali i poljubi gospođi ruku pa izjuri na vrata. 

— Pozdravite vašega Miju, vikne još Anica 
za njom. 

— Mama, zatekne se Anica, mama, Vika nije 
ni komadić okusila jela, što si joj ti dala. Sve je 
ponijela kući Miji, a ona sama ručala kruha i ne¬ 
što slanine. 

— Eh, što ćeš, ko mati. Voli djetetu nego sebi. 

— A nije joj ni rođeno, dovrgne Anica važno. 

(Nastavit će se) 

JAGODA TRUHELKA. 


STARE HRVATSKE PRIPOVIJESTI 


i. 

O carevoj kćeri, kojoj bijahu ruke odsječene. 

(Prerađeno iz knjižice »Mirakuli«, štampane u 
Senju 1507.) 

Čitamo u nekom ljetopisu, da je u vrijeme, u 
koje je potpalo rimsko carstvo pod franačku vlast, 
vladao neki car, koji je imao ženu. Ova porodi vrlo 
lijepu kćer, ali u porodu ona i umre. 

Poslije nekog vremena oženi se car s drugom 
ženom. I ovu držahu najljepšom ženom na svijetu. 
Mnogi ljudi dolažahu iz dalekih strana svijeta, da 
je samo vide i da se dive toj ljepoti ženi. Oni, koji 
su vidjeli nju i njezinu pastorku, govorahu, da je 
zaista neobična ljepota, ali da će biti njena pa¬ 
storka, kad odraste, još mnogo ljepša od nje. 

Čim je carica čula, što se govorka, bila je u 
duši svojoj vrlo uznemirena i zamrzi na svoju 
pastorku. Opsjednuta od vraga stade odmah raz¬ 
mišljati, kako bi je ubila. 0 tom dakako nije ni 
car ni nitko drugi ništa znao. Dogodi se, da je 
jednom morao otići car iz svoga carstva, a carica 
iz mržnje, koju gojaše protiv svoje pastorke, od¬ 
mah pozva k sebi nekoliko vjernih svojih sluga 
i otkri im svoju tajnu uz uvjet, da je ne imadu 
nikomu saopćiti, što joj oni tvrdo i obećaše. 

Oni bijahu spremni odmah pristati na svaku 
njenu zapovijed. Tada carica opsjednuta vragom 
paklenim reče onim slugama: »Ajte u kakvo za¬ 
bitno mjesto izvan grada i povedite sa sobom ca¬ 
revu kćer, pa je ubijte u onoj pustoši i ostavite je 
zvjeradi, da je pojede, jer živi bludno. Da bi to 
car ni nitko drugi ništa znao. Dogodi se, da je 
mene uvjerite, da ste to učinili, odsjecite joj ruke 
i donesite ih meni kao znak, po kom ću poznati, 
da ste mi vjerni!« 

Oni skloni zlu obećaše joj, da će to učiniti. 
Odmah počeše razmišljati, kako bi to izveli, a da 
se ne bi doznalo. Prožeti zlobom i himbom izvedoše 
je izvan grada potajice i odvedoše je u pustoš, 
gdje je odlučiše ubiti. Ali videći oni, kako je po¬ 
božna i poštena ta djevojka i kako se gorko plačući 
preporučivaše blaženoj djevici Mariji, ganuti na 
milosrđe ne ubiše je ipak. Nu želeći ispuniti zapo¬ 
vijed opake carice, odsjekoše joj ruke i ostaviše je 
živu u pustoši. Oni se povratiše u grad k carici i re¬ 
koše joj: »Mi smo izvršili zapovijed!« i pokazaše joj 


odsječene ruke kao znak toga krvavoga djela. 

Ona djevojka u onoj pustoši i u onoj nevolji 
uzdignu oči prema nebu i gorko plačući dozivaše 
blaženu djevicu Mariju, da bi joj u velikom svojem 
milosrđu pomogla i olakšala njene boli. Tada, jer 
tako bi ugodno Bogu po zagovoru blažene djevice 
Marije, koja je utočište svakomu grješniku, zgodi 
se, da je sin nekog vojvode, idući po onoj pustoši 
s nekim svojim vitezovima, čuo onaj gorki plač i 
jadikovanje. 

Čuvši oni taj plač i to naricanje pođoše onamo, 
odakle plač dolažaše, i nađoše tu djevojku, kako 
se plače, kleči, tuži se na svoju nesreću i nepre¬ 
stance moli pomoć u kraljice nebeske. Oni videći 
vanrednu ljepotu njezinu i njezinu pobožnost 
ganuti na milosrđe, odvedoše je na konjima u svoj 
kraj. Upitana ona od njih, čija je kći i kako ju je ta 
nesreća stigla, ne htjede ništa kazati. 

Taj sin vojvodin dade je liječiti i dvorio ju 
velikom ljubavi. A kad je ozdravila, neprestance 
zahvaljivaše blaženoj djevici Mariji, što joj je po¬ 
mogla u velikoj njenoj nevolji. 

Ta djevojka bijaše ne samo lijepa tijelom, 
nego i razumna u govoru, a kod molitve uvijek po¬ 
božna. Stoga tkogod ju je vidio, divio se njenoj 
ljepoti, njenu razboru i njenoj pobožnoj skromnosti. 
Stoga je zavoli i sin vojvodin i zamoli oca, da mu 
je dopusti vjenčati. Oca njegova ta molba sinov¬ 
ljeva vrlo smete, jer nije znao, kakova je roda i 
jer ne imađaše ruku. Ocu nije bilo po volji, da bi 
je on vjenčao, ali on ga neprestance moljaše, i otac 
konačno dopusti i učini im sjajni pir. 

A sada da vidimo, što se dogodilo s ocem ove 
djevojke. Vrativši se on u svoj grad, odmah zapita 
caricu, što se dogodilo s njegovom kćerju. Carica, 
kako je bila opaka i zlobna, gradila se vrlo ža¬ 
losnom i plačući odgovori, da se ne zna, gdje se 
nalazi i tko ju je odveo. Car uvidjevši ovako, da 
je izgubio kćer, žalostio se veoma i dugo plakao. 
Ne mogavši se on nikako utješiti u svojoj žalosti, 
veoma se izjedaše. 

Carica je uvidjela svoju pogrješku, pa se po- 
savjetova sa svojim barunima i zaključi s njima, 
da će prirediti mačevalačke igre, ne bi li ga kako 
utješila. Na te igre bio je pozvan i otac ovoga 
mladića, a sin osjećajući se sposobnijim i vještijim 
u oružju, zamijeni kod tih igara oca. Preporučivši 




ocu svoju ženu, koja je imala doskora roditi, pođe 
s nekoliko vitezova na te igre. 

Došavši u određeni dan na te igre, gospoda i 
oni baruni natječući se učiniše veliko veselje caru 
i udobrovoljiše ga. Od svih se najbolje ponio sin 
onoga vojvode i nitko mu nije bio dorastao. I stoga 
car, gledajući hrabrost i razboritost njegovu, za- 
volje ga i velika njegova žalost obrati se u veliko 
veselje. 

Međutim žena toga mladića porodi dva lijepa 
sina. Vojvoda odmah posla posebnoga izaslanika 
k sinu, da mu javi, da su mu se porodila dva lijepa 
sina. Kad je taj izaslanik došao u carev dvor, opazi 
ga carica, pozva ga k sebi, želeći doznati novih 
vijesti, jer je znala, da dolazi iz dalekih krajeva. 

Kad je došao k njoj, stade joj pripovijedati o 
vojvodi, njegovu sinu i onoj djevojci, koja ne ima 
ruku, i kako je ona porodila dva prekrasna sina, 
pa o njenoj velikoj ljepoti i razboritosti. Carica 
je odmah pomislila, da bi to mogla biti njena pa¬ 
storka, koju je ona dala ubiti. Stoga reče ovomu 
izaslaniku: »Ajde sada k svomu gospodaru, a kad 
se kaniš vratiti u svoj kraj, molim te, da se navrneš 
k meni!« 

Pošavši taj sluga do svoga gospodara, sina voj¬ 
vodina, preda mu list njegova oca i stade mu po¬ 
tanko pripovijedati o njegovoj ženi i kako je poro¬ 
dila dva prelijepa sina. Pročitavši još list očev, 
bio je vrlo veseo. Odmah odgovori on ocu i među 
ostalim napisa u list: »Dragi oče, ako me ljubite 
kao svoga dragoga sina, imajte najveću brigu oko 
moje žene i oko mojih sinova, a ako drukčije uči¬ 
nite, ne ćete me više vidjeti!« Ovaj je list zape¬ 
čatio svojim vlastitim pečatom. 

Kad je sluga primio taj list, prije no je krenuo 
kući do vojvode, pođe još do carice, kako joj je 
obećao. Ona se prikaza vrlo dobrohotna i milo¬ 
stiva i dade mu jaka opojna pića, da se brzo opio. 
Kad je tvrdo usnuo, carica mu uze list i pročita 
ga, te se posvema uvjeri, da je njena slutnja bila 
opravdana. Na onom mjestu, gdje pisaše »imajte 
najveću brigu oko moje žene i oko mojih sinova« 
vješto izbrisa i napisa: Onu bludnicu zajedno s 
njezinim sinovima dajte pogubiti, a ako drukčije 
učinite, ne ćete me više nikada vidjeti, jer sam 
ja uvjeren, da ih je porodila u preljubu! 

Iza toga poredi list, kako je i prije bio, pozove 
onoga momka i otpremi ga na put. Pročitavši voj¬ 
voda list svoga sina, ne prenagli se, već sazva svoje 
prijatelje i saopći im sadržaj lista. Oni zaključiše, 
da je zajedno s djecom odvedu na neko pusto 
mjesto, gdje bi je divlje zvijeri pojele. I opremivši 
je, privezaše joj na prsa njezine sinčiće, pa je od- 
vedoše bez ikakve ljudske pomoći u pustoš. 

Ona videći, kako opet nepravedno trpi veliku 
nevolju, plakaše gorko i skrušeno dozivaše blaženu 
djevicu Mariju, da bi joj pomogla u toj njenoj novoj 
nevolji i da bi je iz nje izbavila, te govoraše: »0 
preslavna majko milosti i milosrđa, zar ne vidiš, 
koliko zlo trpim ostavljena od cijeloga svijeta! 
Ja ću umrijeti s ovom mojom djecom, ako mi tvoja 
milost ne pomogne. Molim te, slavna nebeska kra¬ 
ljice, da me ne ostaviš u ovom pustom mjestu, 
jer se ne uzdajem ni u koga nego samo u tebe, koja 
si puna svake milosti!« 

Dok je ona ovako molila i jadikovala dugo, 
noseći svoju djecu i lutajući po pustinji, po volji bož¬ 


joj dođe do jedne pećine, u kojoj prebivaše jedan 
pustinjak. Videći je ovaj, kako se ona kini sa svoja 
dva sina, smilova mu se i smjesti je u jednu pećinu 
nedaleko od sebe. Ovdje je dijelio s njome sve, 
što je imao, i dvorio je, kako je znao i mogao. 

Ovdje je ona živjela neko vrijeme i uvijek do¬ 
zivala u pomoć blaženu djevicu Mariju. Kad je ona 
jedne noći skrušeno molila, ukaza joj se blažena 
djevica Marija, praćena mnoštvom anđela u velikoj 
svjetlosti, i reče joj: »0 kćerko moja preslatka, ne 
plači se više, već se raduj, jer nijesi prestala u 
svojoj nevolji moliti moju pomoć. Budući da su ti 
nepravedno odsječene tjelesne ruke, ja ti dajem 
ove nebeske ruke!« Odmah su joj narasle ruke, 
kakve je imala i prije, a mati božja produlji: »Budi, 
kćerko moja, utješena, jer te moja milost ne će 
nikada napustiti i jer ćeš se doskora vratiti u 
svoje prvanje stanje!« 

Kad je te riječi rekla mati božja, nestade je sa 
cijelom četom anđela, a ona mlada žena sa svoja 
dva sina u onoj pećini razmišljaše o velikom mi¬ 
losrđu, što joj bijaše iskazala blažena dj. Marija. 

Međutim se sin vojvodin, a muž te žene, zadr¬ 
žavši se dulje vremena na carskom dvoru, vratio 
kući. Odmah se on brižljivo popita za ženu i dje¬ 
cu, te ih htjede vidjeti. Stari vojvoda pokaza mu 
odmah pismo, što mu ga je pisao, da ih ubije, ali 
mu podjedno izjavi, da ih nije ubio, već otpremio 
u pustinju, da ih ondje divlje zvijeri izjedu. 

Kad je to čuo sin, zabolje ga kod srca i on se 
sruši kao mrtav. Pridigavši se, pođe s mnogim vi¬ 
tezovima tražiti je po pustinji, ne bi li je možda 
mogli gdje naći. Po zagovoru blažene djevice Ma¬ 
rije dođe on, tražeći, do one pustinjakove pećine, 
gdje se nalazila njegova žena. Ovdje je on nađe 
zdravu i još s rukama. Njega obuze neizrecivo ve¬ 
selje, a još više radi čuda, što su joj ruke narasle. 

Poslije toga zahvališe se Bogu i blaženoj dje¬ 
vici Mariji, oprostiše se od pustinjaka i povratiše 
se svi u grad s neizrecivim veseljem. Stari vojvoda 
i cijeli narod, kad vidje to čudo, proplače. Stoga 
učini veliko slavlje i pozove na nj mnogo gospode 
i vitezova. Kad su prigodom gozbe svi jeli, nije 
mogla jesti ova mlada žena od zadovoljstva, što 
joj je blažena djevica Marija iskazala toliku milost, 
te veseleći se, ne htjede više tajiti svoga porijekla. 
Podigavši se reče vrlo vatreno: »Dosada, plemenita 
i uzmožna gospodo, bilo je vrijeme šutnje, ali sada 
je nadošlo vrijeme, da vam kažem, da sam ja ne¬ 
sretna careva kći, kojoj je zadala lukava i zlobna 
carica neiskazana zla, od kojih me je oslobodila 
po velikoj svojoj milosti blažena djevica Marija!« 

Kad su te riječi čula prisutna gospoda, vrlo se 
uzrujaše i zahvališe Bogu i blaženoj djevici Ma¬ 
riji, što spasiše ovu ženu iz tolika zla. Mladi pak 
vojvoda u svom veselju odmah posla k caru pose¬ 
bna izaslanika i javi mu sve. 

Car čuvši te glase, vrlo se uzradova i posla 
odmah po kćer i zeta i učini veliko slavlje njima u 
čast. Ispitavši istinu uvjeri se o velikoj caričinoj 
krivnji i dade naložiti veliku vatru na sred trga. 
Kad je vatra najbolje gorjela, dade u nju baciti 
onu opaku caricu. Ovako izgorje ona u vatri, a 
njezina je pastorka dugo još i sretno živjela sa 
svojim mužem i djecom. 


Pribrao; R. STROHAL. 

RIO DE JANEIRO 


(26. svibnja 1923.) 

Na Prais Icarany otkotrljaše se valovi našeg 
broda, svrkaše se i razliše po pijesku. Kroz ju¬ 
tarnje magle zarumeni se nebo iza Theresopolisa, 
pokaza »Odedo de deus« (»prst božji« — čudna 
formacja pećine, šo poput prsta strši u vis) i za- 
sija na jutarnjem suncu poput čistoga bakra. U su¬ 
protnoj strani zaljeva spava orijaški i neukusni 
Rio de Janeiro snom razmaženoga djeteta. Hiljade 
i hiljade lučnih svjetiljaka stade se trnuti. Neka 
neugodna jutarnja tmuša zavi grad i donese na 
brod zadah tropskih trava i vlažne klime. Još 
malo i dići će se orijaški zastor, što zatvara jednu 
od najljepših pozonrica svijeta. Nekim nesretnim 


slučajem zabludi ovamo nekoliko Portugiza, osnova 
ovdje grad i prozva ga »Januarskom rijekom« 
misleći, da su početkom godine pronašli nekako- 
vo ušće. Kasnije se opazilo, da je to tek pre¬ 
krasni morski zaliv na podnožju najčudnovatije 
scenerije prirodne. Humboldt ga ubraja među naj¬ 
ljepše krajeve svijeta i stavlja uz bok Carigrada i 
Lissabona. Ubrzo se razvi u toj divnoj okolici ne¬ 
ukusan jedan grad i svojom jučerašnjošću ne uspije, 
da si dade biljeg razvoja od nekoliko stoljeća. 
Danas ga nagrđuje još i jedan od najneuspjelijih 
svjetskih izložbi, koju srećom zatvoriše početkom 
zime. Na rubu obale podigoše skup palača bar¬ 
barske napirlitanosti, nakrcaše ih nemogućom 
robom i otvoriše pravom amerikanskom rekla¬ 



mom. Od slavenskih država izloži jedino Čehoslo- 
vačka svoje gospodarske strojeve! Gotovo neo- 
pažen ostade najvredniji i najinformativniji meksi- 
kanski paviljon i poda dobru sliku toga viteškoga 
naroda, koji poznajemo tek po nebrojenim revo¬ 
lucionarnim pokretima i pobunama još iz doba 
carstva. 

Nažalost danas u doba dnevnika, časopisa, na¬ 
učnih revija i kina jedva što pobliže znamo o kojem 
narodu — poznajemo tek one, s kojima smo u dnev¬ 
nom saobraćaju. Poznamo Arape po njihovim 
pobunama u Marokku i Tripolisu, Indijce po nji¬ 
hovim fakirima i zmijama, koji plešu, državljane 
sjeveroamerikanske Unije po kinematografskim 
senzacijama, konjokradicima i Sioux-Indijancima. 
U novije su tek vrijeme gg. Građo i Jobst stali u 
nas upućivati šire slojeve, da je snaga sjeverne 


Amerika u njenom vanrednom smislu za organi¬ 
zaciju rada. O Argentini napisa Dr. Janda knjigu, 
koja osta po našem nehaju za shvaćanje zbiljskog 
stanja stvari neopažena. Koliko se god rado za¬ 
bavljamo bajkama jedne zemlje nije nam uspjelo 
zainteresovati se za prave odlike jedne nacije i 
zato stradavaju naši iseljenici pdlazeći s posve 
krive pretpostavke u strani svijet. Tko ide u 
Ameriku tražiti pustolovinu »ala Eddy Polio« i 
ostali brojni »junaci« XX. vijeka, taj će se brzo 
razočaran vratiti! 

Činjenica je, da strani svijet hoće snagu ise¬ 
ljenika, i to ne jedan dio njezin nego potpunu do 
izmorenja, a često puta do iznemoglosti! I 
Južna Amerika je puna (osobito Brazilija) takvih 
lovaca za srećom i moći ih je uvijek naći u po¬ 
dnevnim i večernjim urama, gdje tjeraju svoj ne- 

stalni zanat džepokrađe, prodavanje srećaka i 
eksploatacije doseljenikove neiskusnosti. 

Na brazilijanskoj oklopnjači zasvira trublja 
budnicu. Čekamo u sredini zaljeva, dok ne dođu 
zdravstvene i policijske oblasti. Nekoliko putnika 
izlazi pospanih lica iz svojih kabina. Francuz je¬ 
dan, teatralnošću svoje rase pada na koljena i 
udara u plač dirnut tobože tom izvanrednom sli¬ 
kom prirode. U sredini maglenoga zastora pokaza 
se rupa i kroz nju se naluknu vrhunac šiljatog 
Ccrcovada (Corcovado je strma pećina, koja se 


skoro okomito diže iza grada) i vrh »Šećerne 
glave« Pao de Asuccar, ovoga najkarakteristični- 
jega biljega Južne Amerike! Popevši se kasnije 
žičanom željeznicom preko prašumskog kraja i u 
visini od 400 m na vrh ukaza mi se jedan od naj¬ 
silnijih prizora svijeta. U dva moćna polukruga 
prostro se orijaški taj grad između strmih brežu¬ 
ljaka i šuštao na divnim pješčanim obalama, koje 
se protežu u daljinu od 300 km i tvore najdivnije 
naravno kupalište. Duboka pod nogama »Praia de 
Botafogo«, dalje u pozadini pod Corcovadom 



glasovati »Jardim Botanico« s gorostasnom alejom 
paoma i tropskog drveća cijelog kontinenta i 
»Caminho do Silvestre«, taj Tuškanac Rio de 
Janeira s prekrasnim pogledom na grad i zaliv, na 
brežuljke oko Nicteroya i stijene Therescpolisa. 
Kroz gusti prašumski kraj vije se cesta u serpen¬ 
tinama prema vrhuncu Ccrcovada. Dalje prema 
sjevero-zapadu divni klanac sve do »Alto boa 
Vista« (Belevue) s gustim tropskim raslinstvom 
Mangosa, Piracicaba, kosovskih paoma i široko- 
lisnih banana. Daleka Gavea gubi se u titranju 
usijana zraka. Sunce paklenski žeže, ma da je 


zimsko doba (na južnoj je zemaljskoj poluči ob¬ 
ratno godišnje doba. Kad je u našem umjerenom 
pojasu sve pod debelim slojem snijega, ovija cijelu 
južnu Ameriku bijela maglica usijanih para. Tek 
općenito vlažna klima Brazilije ublažuje suhi zrak). 
Prema sjeveru i sjevero-istoku šumovite obale 
Nicteroya i Sao Francisca, a na istoku beskrajna 
ploha Atlantskog oceana narebrana valovima i 
tamno-modra kao tropska noć. 

Ta zemlja fiktivnog zla, novovijeka zemlja 
Kanaan, privlači pustolove staroga kontinenta i 
one, koji se nadaju boljoj sreći i boljem životu u 















novoj domovini. Zemlja bez tradicije bez etno¬ 
grafskoga tipa, utočište svih mogućih elemenata, 
podržava Evropu u izvanjem i prividnom licu, bez 
onih rijetkih odlika staroga kontinenta. 
Najbolje rasvijetljeni grad svijeta krije par milja 
od periferije jednu pustoš krajeva, izvan dohvata 
civilizacije. Sao Paolo, jedan od najnaprednijih 
gradova južne Amerike, ima iza posljednjih kuća 
izgled najzapuštenijih krajeva Evrope. Blizina se 
velegrada u nas osjeća već na više desetaka milja 
naokolo i poda je dojam savršenoga aparata, koji 
se bez te okoline ne može ni zamisliti. Tek plantaže 
kave u državi Sao Paolo davale bi, da nijesu u ru¬ 
kama svemoćnih fazandera (vlasnika plantaža), sli¬ 
ku cvatućeg kraja. Jedina ambicija građanstva je 
bogatstvo i to brzo bogatstvo, bez velikoga truda, 
da prestane jednom bijeda, bijeda ručkova i večera 
za jedan millreis, negdje u predgrađu u zamazanoj 
sobici s mnogo bolesnih članova obitelji, ispitih, 
blijedih od nečistoće i nezdrave klime. 

Na svakom koraku susrećete osobe, kojima je 
jedina svrha, da vam uturi nekoliko srećaka fede¬ 
ralne lutrije. Cijele legije ljudi žive od prodavanja 
tih varavih doznačnica sreće i lako se mogu vidjeti 
lica puna prevarenih nada i mnogo zgužvanih pa¬ 
pirića pred lokalima loterijskih emisija. Strast 
igranja u Južnoj je Americi općenita! Sve igra, od 
radnika pa do generala federalne milice. Žarko 
tropsko sunce ubrzo ugrijava propale nade, i siro¬ 
mašak daje posljednji millreis, da si nabavi novu 
srećku, jer je sutra opet novo vučenje, pa onda 
opet prekosutra i tako u nedogled. I ta se nada 
vuče lijeno poput tropskih magala, koje lebde svako 
jutro oko čudnovatih vrhunaca iza grada te se 
gube oko desetog sata. Vučenja su skoro svaki 
dan, da ne bi posjednici tih varavih papirića od¬ 
više kasno ubrali svoje željno iščekivano zlato. 
Velike vas pisane reklame po pločnicima i as¬ 
faltiranim ulicama opominju, da je danas ili sutra 
vučenje koje lutrije i da Vam se za 600 Reisa (oko 
6 Dinara) nasmijava sreća milijuna. 

Opet se povratiše stare slike iz sredine XVI. 
vijeka u dugom nizu nepregledne povorke! Tje- 
lovska je procesija Rio de Janeira. I ja vidim, gdje 
uskrsavaju čudne figure Grecovskih slika i ispos- 
nička lica Zurbarana i Riberre, gdje prolaze mimo 
mene šutljiva u vašarskoj buci bezlične ulice. I 
ovaj grad, koji ne pozna tradicije jednoga Toleda, 
Seville i Tarragone, krije u sebi jedan svijet li¬ 
kova, koji zaostaše kao odraz prošlih vijekova. 
Čudnu neskladnu pjesmu pjeva duga povorka na- 
turalizovanih crnaca sa šarenim škapularima bez¬ 
brojnih kongregacija, i jedno mnoštvo praznih 
srdaca, puno neke naučene pobožnosti i važnosti. 
Pjesma vas se ta dojima, kao da dolazi iz nekih 
zatrpanih dubljina i nosi u sebi biljeg ropskih 
vremena još iz tamne kolonijalne prošlosti. Ka¬ 
valiri »Majke božje od Milosrđa« (»Santa Maria 
del Pilar«) zaogrnuti u fratarske mantije i druge 
crkvene kongregacije svaka u kuti drugih boja, 
gube se u mrmoru suncem obasjane ulice i plavoga 
tropskog neba. 


Nije lako pisati o Južnoj Americi. Tko je le- 
timično proputuje, nema onih snažnih impresija, 
što ih podaju stari kontinenti s tisućljetnim tra¬ 
dicijama. Zemlja bez izrazitog etnografskog tipa 
nije mogla stvoriti bazu, da se izgradi nova kul¬ 
tura, koja bi mogla uvjetovati kulturniju buduć¬ 
nost. Sjeverna Amerika slobodna od mnogih zasta¬ 
rjelih pogleda starog kontinenta, mogla je ubrzo 
da u komercijalnoj civilizaciji postigne prvo mjesto 
i da si stvori dominantni položaj svojim smislom 
za organizaciju rada. Prešavši jednostavno preko 
nekih umišljenih zapreka Staroga svijeta razvivši 
svu svoju sposobnost i energiju u sticanju materi¬ 
jalnih vrednota. 

Nikoga nije u Novi svijet vukla težnja za ne¬ 
kim kulturnim tečevinama, nego samo za materi¬ 
jalnim probicima, pa se bar dosada većina mili- 
junaških familija podigla od manuelnih radnika, 
koji su ondje shvatili, da čovjek samo vještinom 
i sposobnošću može da svoj rad dovede do us¬ 
pjeha. Da li će se jednom iz civilizacije Novoga 
svijeta razviti i jedna nova kultura, nije moguće 
ustvrditi. 

Južna je Amerika tek loša imitacija Evrope 
bez onih odlika Sjeverne Unije i bar dosada nije 
ništa stvorila ni na polju kuture ni civilizacije. Ja 
bar ne smatram par milijunskih gradova kao Rio 
de Janeiro, Buenos Aires i t. d. za dokaz civiliza¬ 
cije! Svi ti gradovi imadu u najboljem slučaju 
nekoliko dobrih željezničkih pruga, koje ih vežu 
s unutrašnjošću, ali kakovim cestama ni traga. 
Grad Rio de Janeiro nema uopće nikakovih pu¬ 
tova u nutrašnjost osim nekoliko željezničkih pru¬ 
ga, i vi ne možete niti kolima niti pješice da pri- 
spijete u koje mjesto udaljeno tek sat dva željez¬ 
nicom. 

Neprehodne šume priječe svaki pješački i 
kolni promet. Argentina broji tek 9 milijuna sta¬ 
novnika i veća čest njezina stanovništva otpada 
na nekoliko velikih gradova. Onoga, što čini 
zdravi temelj svakoj državi Starog svijeta, nema, 
a to je seljaštvo i obrtnički stalež, i zato sve bježi 
u gradove, gdje su bijeda i bogatstvo veći nego 
u evropskim centrima. U Braziliji opet klima u 
većini država osim u državama Sao Paolo, Parana 
i Rio Grande do Sul) ne pogoduje, da se stvori 
jedan čvrsti temelj žiteljstvu, koje će ostati kao 
novi urođenik. Reći će netko, da su to sve nade 
države i da već postoji jedan etnografski tip 
Argentinca i Brazilijanca, ali 1.7—2 čovjeka na 
km 2 ne znače još ništa, to više, što se već preko 
400 godina useljuju stranci u ove krajeve. 

Tek kad zapadne sunce i spušta se nagla 
tropska noć, utonjuju čudnovati vrhunci okolišnih 
brda u tamu drijemnoga dana sakrivaju u krilu 
svome ovaj nesimpatični grad, koji progledava na 
tisuće i tisuće očiju i odrazuje dijadem beskrajnih 
redova svjetiljaka u vječno nemirnom Atlantiku. 

Onda je ta slika čarobna i jedina. 

JESEN STIŽE ... 


Sve slabija toplina sunčanih zraka, gomilanje 
i ganjanje oblaka po uzduhu i nestalno vrijeme 
predznaci su, da se približavamo periodu »mrtvila« 
— zimi. Pa baš ovaj prelaz iz punog života u pri¬ 
rodi u mirovanje, koji nazivamo jesen, obiluje na¬ 
ročitim ljepotama, kojih nema ni jedno drugo go¬ 
dišnje doba. Ljeti smo navikli gledati prirodu u 
naponu života uživajući u zelenilu bilja, koje je 
napunilo livade, šume, pašnjake i sve, dokle oko 
seže. Uživali smo u tajanstvenoj sjeni šumskoga 
hlada, bliještanju sunca u livadi i vrtu, promatrali 
onu vrevu života koji se odigrava pred našim 
očima, u njegovoj igr i pjesmi, pogibiji i brizi. Sve 
šušti, zuji, pjeva, leti, skače; sva je atmosfera za¬ 
sićena posebnim zadahom plodnosti zemlje, stva¬ 
ranjem i napučivanjem. Snaga zemlje ... 

No i tome se približava svršetak. Oslabljiva- 
njem toplotnih zraka sunca slika se malo pomalo 
mijenja. Gotovo jednoličnih boja nestaje: pomaljaju 
se polagano, pa sve brže nove boje, promiješavaju 
se među zelenilo, dok tamo iza prvih mrazova 
ne nastane pravo šarenilo u krošnjama. Naročito 
se to može vidjeti u bukovoj šumi: drveće se za- 
odjene posljednji put u najljepše ruho, koje nemi¬ 
losrdni vjetar naskoro raskine, i šuma ide na po¬ 
činak nasuvši zemlju obilato lišćem, pod kojim 
će prezimiti stotine šumskih biljaka i kukaca kao 
pod toplim pokrivačem. 

Polje nam pruža sve drukčiju sliku. Dok se s 
proljeća, i tamo do polovine ljeta veličanstveno 
talasalo žito, ostalo je iza žetve golo strnje, a sa 
žitom je iščeznuo čitav svijet životinja, koje su 
se njime ili u njemu i hranile i nalazile prebivalište. 
Naskoro se zasivi poorano polje, a nedugo iza toga 
ponovno se zazeleni drugim, većinom niskim 
usjevom. A kada pane jesen, polaže ratar u blago- 
slovenu zemlju zrnje, koje vlaga i toplina još prije 
zime probudi na novi život: polje se zazeleni 
sočnim zelenilom, sunce ga isteže iz zemlje. No 
sunce biva sve slabije: žito prestaje rasti, čeka 
bijeli pokrivač — snijeg, koji će ga zaštiti od smr- 
zavice. Pod njim mu je toplo i čeka, dok ga po¬ 
krivač ne pusti, da se ponovno u proljeće vine 
prema sunčanim zrakama. Kukuruz, koji se poput 
šumice isticao tamno zelenom bojom, osušio se i 
dozreo. Pjesma berača, puna života, ori se kuku¬ 
ruzištem, klipovi se tovare na kola, koja seoskim 
putem škripe pod teretom, a radostan ratar zado¬ 
voljno pjevucka, ako mu je berba obilata, A tamo 
dalje iskapa se krumpir, suši se posljednja djete¬ 
lina, preorava se njiva: radi se punom snagom, 
jer jesen stiže .., 

A života u prirodi pomalo nestaje. Ptice se¬ 
lice već otputovaše, s krošanja se ne ori više 
njihov cvrkut. Hladnoća i nestašica hrane 
otjeraše ih iz domaje u tuđinu. Nepogrješivom tač- 
nošću odilaze od nas prelijećući preko planina i 
mora gotovo stalnim putovima tamo na jug, koji 
će ih gostoljubivo primiti. Naše stanarice povući 
će se naskoro bliže k nama oko kuća, da lakše 
nađu hrane i zaštite od studeni; sjeverni gosti će 
se zadržati i u nas prezimiti, a neke će samo biti 
na prolazu kroz naše krajeve. 


Onaj sitni svijet, što po cvijeću, drveću, uz¬ 
duhu zuji, leprše i kruži — insekti — pomalo se 
povlači. Kuda? Veliki ih dio pogine, a ono što 
preostaje, poskrbi se za kakav zakutak zaštićen 
od vjetra i studeni, u kojem će ukočeno prospavati 
zimu. Pukotine u kori u drvetu, mahovina, lišće 
na zemlji, zatvorene prostorije — sve su to mjesta 
u koja se taj sitni svijet zavlači i tamo preživljava; 
no ne samo insekti, već i neki veliki sisavci, pa 
gmazovi »prespavaju« zimu u kakvoj rupi ili jami: 
vodozemci se uvlače duboko u mulj, gdje je toplije 
i gdje su sigurni, da se ne će smrznuti. Životinje 
se spremaju na zimski san, jer jesen stiže ... 

A što je s biljem? Ono će da spava. Istina 
nađe se po gdjekoja toliko otporna, da za blage 
zime ozeleni; no to su rijetki, maleni gosti. Većina 
se nadzemnoga bilja sasuši ili odbaci lišće kao ne¬ 
potrebno i štetno breme. Ta cijela bi se biljka 
polomila, kada bi se težina snijega nagomilala na 
lišću. I tako nadzemni dijelovi strše u vis, a samo 
pupoljci na njima svjedoče i nevještu oku, da nijesu 
obamrli. Cijelo je stabaoce zaštićeno od prevelike 
studeni korom, koja ne propušta vlage ni sve 
studeni do njega. A bilje sočne stabljike spušta se 
u zemlju. Kao što su grčice hrušteva, gljiste, kr¬ 
tica i dr. dublje sašli u zemlju, gdje je toplije, tako 
i to bilje bježi u dubinu zemlje. To je bilje s luko¬ 
vicama i gomoljima. Te tvorevine s pupovima, 
mesnatim ili ljuskastim lišćem, krcate sastojcima, 
koji će se do godine upotrebiti za prvi rad biljke, 
nalaze u zemlji toplo zaklonište, da preture zimu. 
Upravo krasan primjer pruža nam mrazovac (Col- 
chicum autumnale), ona poznata jesenja biljka ru¬ 
žičastih cvjetova na livadama. Njena gomoljasta 
lukovica upravo nam je mjerilom, kako se duboko 
zemlja smrzla. Nikada se ne desi, da se lukovica 
nađe u zamrznutoj kori zemlje. 

Drugom opet bilju nema ni traga, ali se za to 
mnogobrojne sjemenke njegove nalaze pod lišćem 
ili u zemlji, gdje sigurno prezime. Padne li na njih 
snijeg, koji je loš provodič topline, tada je zemlja 
mnogo toplija nego uzduh. U našim je krajevima 
to redovna pojava, pa samo vanredno duga i stro¬ 
ga zima naudi vegetaciji i tada bilje propada; no 
takve su godine rijetke i dolaze izuzetno. Eto tako 
se i bilje sprema na mirovanje. 

Sve te pojave prestajanja života samo su 
prividne, jer život time ne prestaje, on je la¬ 
tentan, inaktivan. Živa bića nijesu izgubila spo¬ 
sobnosti da se povrate u aktivni život, njihova je 
životna djelatnost samo svedena na vrlo malenu 
mjeru. Stanoviti procesi doduše prestaju, ali ne 
uvijek posve. Tako u sisavca spadnu na minimum 
sve životne funkcije, pri kojima se troše nagomi¬ 
lane rezervne tvari. Ako mi govorimo o zimskom 
snu životinja, to je samo stoga, što to stanje nalikuje 
normalnom snu: ustinu između tih dvaju stanja 
golema je razlika, jer je postanak i uvjet za uma¬ 
njenje životnih djelatnosti u oba slučaja posve 
različit; procesi, koji se odigravaju u snu i u zim¬ 
skom snu, posve su oprečni. 

Ipak ne valja misliti, da je umanjenje tempera¬ 
ture i pomanjkanje hrane uzrok zimskom mirova¬ 
nju. Pravilnije je reći, da period mirovanja pada 

u »nepovoljno« doba godine, dakle da obje pojave 
koindiciraju, Čemu je zapravo taj period mirovanja, 
teško je reći. 

U jesen se živa priroda sprema na taj počinak 
polagano pobrinuvši se za svoje potomstvo ili za 
svoj opstanak. I kada mi beremo plodove i spre¬ 
mamo ih za prehranu, rijetko kada pomišljamo, 
da su ih biljke stvorile u brizi za svoj opstanak, a 
ne za opstanak čovjeka i drugih stvorova. No s dru¬ 
ge strane opet moramo dopustiti, da su životinje po 
prirodi upućene na biljnu hranu. A nju mogu do¬ 
bivati jedino uništavanjem bilja, ali tu opet dolazi 


do veličajnog pravila: koliko životinje i čovjek 
bilja unište, toliko ga opet kultivira, a i u prirodi 
samoj pobrinuto je dovoljno, da se dosta bilja i 
spase, kao i životinja, koje služe drugim životinjama 
za hranu. U prirodi postoji regulativ, koji održava 
ravnotežu između živih bića. 

A kada nam je priroda pružila sve svoje da¬ 
rove, kada je posao oko osiguranja daljnjega života 
dovršila, kada se posljednji puta ove godine djela 
u najljepše ruho, sprema se na počinak, jer jesen 
stiže , . . 


OBLACI 


Čemerni oblaci ko gladna soldateska 
Kroz duboke šume nujni i pognuti gaze 
Potoci crni niz bore im oštre teku. 

Kose i brade im sijede cure u mrak. 

Sve tiho je. A ja ipak spavat ne mogu. 

Sa ulice nježno me gladi jedan topli trak. 
Što ću? da spavam? Da se molim Bogu? 
Kad oblaci blude ko gladna soldateska. 

Majka moja ulazi tiho sa svjetiljkom. 

Na licu joj otsjev titra i igra usnama. 

Snop oštrog svijetla po licu pada mom 
I sruši se uz blijedi šum po grudima. 

»Sinko, vidi, kako su tužni ovi oblaci! 

Od boli padaju sami preko sebe. 
koljena su ovili dugim rukama, 

A glave im eno među nogama. 

Al' oni ipak ponosni, tihi, prolaze 
kraj prozora naših i daljinama 
i nikad nikome u ponoć ne dolaze, 

Da mole za nočište ili večeru. 


Na putu im one šume beskrajne 
Pjevaju uspavanke i kancone svete, 
da ih uspavaju. A vjetrovi grme marševe, 

Da ih probude, nek brže polete. 

Umorni često od dugoga puta sjedaju 
po obalama voda mirnih dubokih. 

I dugo, dugo tamo sjede, šapću, jecaju 
I svaki u vodi traži svoje lice. 

Ljudi ih mrze zato, što su u visinama, 
što su puni dubina nedokučivih i tajnih, 
što zamračuju sunce i dosađuju 
I šalju duge kiše i razorni grad«. 

Majka zašuti. I zagleda se tad 
kroz prozor. A ja za njom posve tih. 

— »Majko, šapnuh, kakav je ono oblak 
U mraku one šume, daleko od svih? 

Čini mi se, da traži nešto bolan, 
aP netko mu ne da, i za to ne će u grad. 

Vidi! Njegove oči svijetle, njegove vlasi su crne. 
On tone, ali je još tako, tako mlad?« 


Majka zadrhta. I užasom besvjesnim 
baci na me pun straha pogled svoj. 

Mrak dahnu duboko. A mene dvije tople zagrliše 

ruke. 

»Zapali svjetiljku! Brzo! — Brzo! — Sine moj!« ... 


Nikica Šop, 


ROMANCA U SUMRAKU 


Nekome uraru komšinica zmija 
(To je za urara loš komšiluk bio) 
Dođe, ne bi Y našla jesti, što joj prija. 
Ali za sav ručak pade joj u dio 
Turpijica, koju gledat zače stija. 
Turpija joj stade mirno besjediti: 
»Neznalice bijedna, što ćeš učiniti 
Od sebe tvrđeg napast pokušala, 
lude glave zmijo mala. 

Ta prije no skineš s mene 
trunak mrve tek malene 


Sve ćeš sebi slomiti zube. 

Mene samo vrijeme izdube«. 

Na vas ovo ide, dusi zadnjeg reda, 

Za ništ sami, rad ste vidjet, žrtvom jada 
vašeg izgriženo sve, što vaše nije. 

Al vam bijesna muka zalud grudma vrije. 
Mislite li, s vaših da će napadaja 
od tolikih djela ponestati sjaja? 

Vaši zubi ne će skrhat slave znamen 
On je za vas čelik, tuč ii alem-kamen. 

Pohrvatila: Iva Rod. 

SLIČNOST IZMEĐU JEDNOGA ŠENOINA ! 
SIENKIEWICZ-EVA OPISA! 

Krasni su u našoj književnosti opisi šuma, polja i liva¬ 
da od Gjalskoga, pa Kumičićevi opisi mora, ali se Šenoini 
opisi prirode ili događaja u prirodi osobito ističu pjesnič¬ 
kim zanosom i neobičnom nekom krepkoćom. Uzmimo samo 
krasni početak njegove pripovijesti »Mladi gospodin«: 

»Visoko se krilila ševa. 

Jutro je, ljeto je, ravnica daleka, široka. Na istoku 
plamti rumena zora. 0 rujnom zaneblju crta se rijetka hra¬ 
stova šumica, tanka šiba seoskog zdenca, šiljast, tanak to¬ 
ranj drvene crkvice — sve crno tvojemu oku, jer je rume¬ 
nilo neba živo i bijelo, a najzad plavetno, kao oko djevo¬ 
jačko. Na zapadu se previja kosa tamnog vrhovlja, nad vr- 
hovljem lebdi sred blijede modrine mjesec, kao velika 
srebrna škuda.« 

To je gotovo pjesma u prozi. Takovom vatrom je mo¬ 
gao opisivati samo veliki pjesnik i umjetnik. Takovi nas 
opisi sjećaju sjajnih Corot-ovih slika. Opisi razgovaranja 
staroga Krušića sa svojim sinom Ivicom (»Seljak svome 
sinu«) i opis posavskoga konja, također u pripovijesti »Mla¬ 
di Gospodin«, davno uđoše u naše čitanke kao uzori. 
Izvrsne Šenoine opise u »Prosjaku Luki«: porbena očevid- 
nost, izborna pijanka i požar u selu i ostalo, već je istak¬ 
nuo dr. Franjo Marković na 217. strani Matičine »Spomen- 
knjige«, pa je o njima suvišno ovdje govoriti. 

Malo je koji strani pripovjedač nalik našemu Šenoi 
kao Poljak Henrik Sienkiewicz: divska snaga, zanimljivost 
predmeta i zapletaja, psihološka vještina, krasni opisi, ro¬ 
doljubni zanos i etika. 

Kako su Sienkiewieczevi historički romani zanosili 
naš mlađi naraštaj čitalaca, dobro je opazio i Miroslav Kr- 
leža u svojoj pripovijesti »Tri kavalira gospođice Melanije«. 
Meni se ipak čini, da će buduća pokoljenja više cijeniti um¬ 
jetnost Sienkiewiecz-evih novela nego nekih njegovih ro¬ 
mana, jer uza sav jaki realizam vješto oko opaža katkada 
i neko natezanje. Takovi su na pr. kontrasti debeli pan 
Zagloba i visoki, mršavi Lougin Podpi^ta, jaki Skrzetuski 
i maljušni Wolodvjowski. Zagloba je pravi novovjeki Odisej: 
uglavnome lukavac, ali u potrebi i junak. 

Manje pripovijesti Sienkiewicz-eve pravi su biseri: 
pune su miline, nježnosti, psihologije i čuvstva, a gdjegdje 
proviruje i humor kao i u našega Šenoe (»S a h e m« »H u- 
moreski z Teki Worszyll y«, »Nitko nije prorokom 
među svojima« (Nikt nie jest prorokiem mi^dzy svemi«) itd. 
S toga i ove zanose i prostiji svijet nimalo manje od njego¬ 
vih romana. Sjećam se, kako sam, kad sam još bio dječak, 
čitao Sienkiewicz-eve »Izabrane pripovijesti« (Matičino iz¬ 
danje) pasući mlad (jagnjad i kozliće) po brdinama blokov¬ 
skim i plakao od ganuća radi pripovijesti »J a n k o glaz¬ 
beni k«. 

Koliko sam samo puta u gorskome hladu pročitao 
onu pripovijest! Najveća mi je onda želja bila, da je preto¬ 
čim u pjesmu, a sjećam se i sada, kako sam Sienkiewicz- 
eve riječi: »zujale su tiho (t. j. Jankove gusle), veoma tiha- 
no, baš kao mušice ili komarči« prenio u svoju pjesmu: 


Gudio bi vazdan Janko 
I na suncu i omari, 

A1 zujahu odveć tanko, 

Baš ko muhe ii komari. . . 

Blažene uspomene milih dječačkih dana u slobodnoj 
prirodi! ... Ja ovdje međutim, osim spomenute sličnosti 
uglavnome, želim napose istaknuti jedan Šenoin opis, koji 
se veoma približuje najljepšemu Sienkiewicz-evu opisu. To 
je opis zanosnoga orguljanja Klenova u pripovijesti »0 r- 
guljaš iz Ponikava« (Organista z Ponikli). Tome 
opisu — o onom predmetu — nema premca u svjetskoj knji¬ 
ževnosti. Radi ispoređenja obaju opisa,, potrebno je, da ih 
ovdje iznesemo, a sličnost ćemo podcrtati. Evo opisa Sien- 
kiewicz-eva, koji sam ja još dječakom naučio napamet: 

»Dok je Mjelnjicki još živio, te bi ga Klen za velikih 
blagdana i za proštenja zastupao, znao bi se on orguljajući 
ponekad i zanijeti. Zbivalo se to najpače usred velike mise, 
kad se ljudi u crkvi već razmolili, kad je tamjan čitavu već 
lađu crkve zahvatio, kad se narod već raspjevao kad se i 
sam Klen razigrao, a nabožnost se s glasom zvonova i 
zvončića, sa zaduhom mire, jantara i mirisavih trava, s tit¬ 
ranjem svijeća i sjajem pokaznice (monstrancije) tako usje- 
kla u duše ljudske, e se činilo kao da se cijela crkva na 
krilima diže u visine. Kanonik bi tad dižući i spuštajući po¬ 
kaznicu od zanosa zaklapao oči, a Klen bi isto činio na 
koru i činilo mu se, da orgulje same sviraju, 
da se glasovi olovnih cijevi dižu poput va¬ 
lova i teku poput rijeka, da se razlijegaju 
kao preko ustava, da probijaju poput izvo¬ 
ra, kaplju poput kišnih kaplji, da napunjaju 
cijelu crkvu, da su pod svodom i pred žrt¬ 
venikom, u kolutima tamjana, u svijetlu 
sunčanom i u srcima ljudskim — jedni grozni i 
veličajni kao gromovi; drugi govoreći živom riječi kao ljud¬ 
ska pjesma; treći umiljati, nježni, isprekidani kao krunice 
ili slavuljev poj ...« 

Sad evo Šenoina opisa, koji se nalazi na drugoj strani 
pripovijesti »Mladi gospodin«: 

»Življe planuo istok, za šumicom se izvi rujna polutka, 
crvena kao krv. Zadrhtat ćeš. A1 u hip — u mig sinule 
tisuće zlatnih niti, skoči na nebo zlatno, jutarnje sun¬ 
ce. Da oslijepiš. Kao pjena gine rumeni sunčani žar, sve 
jače i jače plavi se nebo, mila toplina grije ti krv. Zlatne 
niti titraju, drkću, propliću se granjem, ži¬ 
vicom, travom. Sunčano se zlato prosiplje 
sjajnom gladčinom ribnjaka, udara u okna 
grbave krčme, vije se oko jabuke trbuša- 
stog zvonika, prodire granjem hrastove šu¬ 
mice, te vidiš: šumica nije crna, zelena je. Lijepo je, Bože 
moj! ...« 

Preostali, veći dio ovoga divnoga Šenoina opisa izostav¬ 
ljam, jer nije potrebit za ovo iznošenje sličnosti, koja se u 
obadva opisa, našeg i poljskog velikana očituje najviše u 
samoj kompoziciji. Glasu orgulja u opisu Sienkiewicz-evu 
u Šenoe odgovaraju sjajne niti sunčane, kojima on opisuje 
širenje postepeno s nižega na više, od gladkosti ribnjaka do 
vrha seoskoga zvonika i šumice, nekom vrstom pjesničkoga 
klimaksa, kao i Sienkievicz, kad glas orgulja porcđuje s va- 

lovina i tijekom rijeke. Kao što Sienkiewicz svoj opis za¬ 
vršava s umirom t. j. sa silaženjem orgulja Klena s kora 
pred crkvu, tako s umirom i Šenoa završi onaj svoj opis 
rasprostiranja sunčanih zraka: »mjesec bijedne, mjesec 
gine sred plavetne vedrine, kao tanka korica leda sred ve¬ 
like vode.« 

Da je Šenoa vanredno ljubio Poljake to vidimo iz nje¬ 
govih »Dopisa iz Zlatnoga Praga« što ih je štampao u »P o- 
z o r u« g. 1863. (brojem od 1. i 13. siječnja, 19. ožujka, 23. 
svibnja i 18. kolovoza), radi kojih ga je u »Srbobranu« 
bio napao Aco Popović, na što mu je Šenoa u »Pozoru« 
opet poslao »Odgovor Aci Popoviću« brojevi od 24., 25. i 
26. lipnja 1863.). Zbog toga se pisanja Šenoa rastao »Pozo- 
rom«, koji nije odobravao njegove ljubavi za Poljake. Radi 
rusko-poljskog sukoba Šenoa se stavio na stranu dra. Gre- 
gra, dra. Sladkovskoga i drugih mlađih čeških političara i 
književnika, koji su protiv »staro češke« stranke dra. Po- 
lackoga i dra. Riegera radi toga osnovali »mladočešku« 
stranku braneći Poljake protiv ruske nasrtljivosti i gnjav¬ 
ljenja, čemu bijaše kruna odredba Pobjedonoščeva, da ne 
može u Poljskoj nijedan svećenik dobiti župe, dok ne po¬ 
loži ispit iz ruskoga jezika. 


Narod Mickiewicza, Matejka i Kosciuszka u svojoj borbi 
za oslobođenje stekao je simpatiju Šenoinu, Starčevićevu i 
prof. dra. Ivana Broza i drugih Hrvata, kao što je u starini 
izmamio i najbolje djelo naše stare književnosti (Gundulićev 
»Osman«). Hrvate, srodne Poljacima po krvi, historiji i 
vjeri, zanimala je sudbina poljskoga naroda znajući, koliko 
su oni krvi prolili za očuvanje slobode i kršćanske kulture, 
koju je Ivan Sobjenski spasao pod Bečom, radi česa ga je 
u crkvi sv. Stjepana pozdravio propovjednik riječima Iva¬ 
nova Evanđelja: »Bio je čovjek poslan od Boga imenom 
Ivan« (»Fuit homo missus a Deo, cui nomen erat Johannes«). 

Da li se Šenoa u onome svome opisu poveo za Sien- 
kiewiczem? Šenoa se rodio g. 1838., a Sienkiewicz 1846. 
Šenoa je dakle osam godina stariji od Sienkiewicza, koji je 
izišao na glas svojim »Slikama sa sela«, koje su bile štam¬ 
pane g. 1876., a prva mu je štampana knjiga »Ugljen-nacrti«, 
koji iziđoše iste godine. 

Benfey veli, da sličnost u književnosti i vjerovanju 
može biti i slučajna ili izvirati iz sličnosti temperamenta i 
prilika, pa tako vidimo, da i spomenuta slčnost proističe 
iz duševne srodnosti velikoga hrvatskoga i poljskoga pri¬ 
povjedača. Štipan Banović. 


=EEKRONIKA=S=*= 


t VATROSLAV JAGIĆ. 

Dne 21. kolovoza o. g. sahranjen je u svojem rođenom 
gradu Varaždinu uz opće saučešće jedan od najstarijih i naj¬ 
većih naših naučnih radnika dr. Vairoslav Jagić. Ime je nje¬ 
govo bilo poznato daleko izvan granica njegove domovine, 
pa je zato i sav kulturni svijet cijele Evrope zabilježio 
njegovu smrt kao veliki gubitak za nauku. Sav je grad Va¬ 
raždin bio iskićen crnim zastavama, a lijes pokojnikov, koji 
je bio izložen u foryeru varaždinskog kazališta, prepun vi¬ 
jenaca iz najrazličitijih strana: od Jugoslavenske Akademije 
u Zagrebu, od Zagrebačkog sveučilišta, Srpske Akademije, 
Sveučilišta u Beogradu, Praškog sveučilišta, Bečkog profe¬ 
sorskog kolegija, Čehoslovačke republike, grada Zagreba i 
t. d. 

Prije nego je dignut lijes progovorio je u ime Jugo¬ 
slavenske Akademije dr. Stjepan Ivšić, profesor slavistike 
na zagrebačkom sveučilištu; dr. Belić, izaslanik Srpske 
Akademije nauka i Beogradskoga sveučilišta; rektor praš¬ 
koga sveučilišta dr. Pastrnek i napokon dr. Ušeničnik, rek¬ 
tor ljubljanskog sveučilišta. 

Kondukt je vodio sam zagrebački nadbiskup dr. Bauer 

Nad grobom govorili su još mnogi pokojnikovi štova¬ 
telji i zastupnici korporacija i društava. Tako je govorio 
varaždinski gradonačelnik Podgajski u ime grada Varaž¬ 
dina, Dr. Srkulj u ime grada Zagreba, dr. Murko u ime ča¬ 
sopisa »Slavije«, Dr. Bazala u ime Matice Hrvatske i Druš¬ 
tva hrvatskih književnika, dr. Čajkovac u ime pedagoškog 
književnog zbora. 

Tako svečani pogreb zaslužio je pokojni Vatroslav 
Jagić u punoj mjeri. Njegov je naučni rad na polju slaven¬ 
ske filologije tako obilan i tako vrijedan, da će u tome po¬ 
dručju njemu jedva biti premca. Kao đak rodoljubnih hr¬ 
vatskih profesora Babukića, Mažuranića, Vebera-Tkalčevi- 
ća, Torbara, Macuna postao je i on domorodac, a kao slušač 
glasovitog profesora filologije Miklošića zavolio je još jače 


filologiju, kojoj se dao iz sve svoje duše, poklonio njoj sve 
svoje umne sposobnosti i napisao bezbroj rasprava, članaka, 
ocjena i knjiga. 

On je osnovao njemački časopis »Archiv fiir slavisehe 
Ph'lologie«, u kojem je okupio sve slaviste sviju slaven¬ 
skih i neslavenskih naroda. 

Kao profesor djelovao je Jagić u Zagrebu, a kao sveu¬ 
čilišni profesor u Odesi, Berlinu, Petrogradu i Beču, te od¬ 
gojio nekoliko desetaka generacija profesora slavistike. 

Jag'.ć je ostavio gradu Varaždinu na uživanje svoj 
mali posjed i odredio, da se od prihoda s toga posjeda 
uzdržaje njegova grobnica i da se utemelji stipendij za jed¬ 
nog varaždinskog učenika. I to je osim ostalog dokaz, kako 
je Jagić ljubio svoju rođenu grudu. 

KULTURNO-HISTORIJSKA IZLOŽBA U VARAŽDINU. 

Dne 14.—22. prošlog mjeseca bila je u Varaždinu pri¬ 
ređena je vrlo uspjela kulturno-historijska izložba, koju je 
priredio građanski odbor od 25 lica na čelu s predsjedni¬ 
kom dr. Pečornikom, uz kojeg su si još najviše dali truda 
oko pripreme te izložbe potpukovnik Mrzljak i prof. Filić. 
U osam velikih dvorana varaždinske realne gimnazije bila 
•je smještena lijepa izložba, u koojj je bio prikazan histo¬ 
rijat grada Varaždina, te izloženi razni predmeti iz kultur¬ 
nog doba do ovog stoljeća. Varaždin upravo obiluje tako¬ 
vim predmetima, jer grad ima svoju staru tradiciju u poli¬ 
tičkom i u kulturnom životu. Izložba je bila otvorena u 
prisustvu vladinih i građanskih oblasti, te je bila lijepo po¬ 
sjećena. Posjetilo ju je oko tri tisuće osoba. 

U prvoj dvorani bila je izložena heraldika i historija 
grada Varaždina s mnogobrojnim originalnim poveljama 
počevši od god. 1209, kada je za kralja Andrije II. grad 
Varaždin proglašen kraljevskim i slobodnim gradom. Tu 
je bilo izloženo i najstarije žezlo gradskog suca, gradski 
pečati, stare zastave, cehovske uspomene, mnoge historij- 

skc uspomene, novci te oružje, stare knjige štampane u 
Varaždinu, među njima najveća rijetkost »Postila« izdana 
od Vramca g. 1585, vlasništvo samostana Franjevaca. 

U drugoj dvorani izložena je stara crkvena umjetnost 
prikupljena iz varaždinskih samostana i crkava, stare sli¬ 
ke, crkveno ruho i posuđe te knjige, sve od velike histo- 
rične i faktične vrijednosti. 

U trećoj je sobi bio izložen starinski porcelan i staklo, 
što se prikupilo kod starih i uglednih varaždinskih plemić¬ 
kih i građanskih obitelji. Tu je bilo izloženo starinskih ura, 


štapova, nakita, slika i dvije originalne toalete iz Bieder- 
mayerove dobe, autografi glasovitih Hrvata, i t. d. 

U daljnjih pet soba bilo je izloženo starinsko pokućstvo, 
koje su pribrale, a bilo je većim dijelom i njihovo vlasniš¬ 
tvo, rodoljubne varaždinske dame gdje dr. Pečornik, dr. 
Meixner, dr. Kalabar i Horvat, koje su ujedno bile i najlju- 
beznije tumačice u svojim dvoranama. Tu su bile uređene 
potpune garniture raznih vrsti soba iz doba empire, Louis 
XVI. Biedermayer, renesanse, baroka i raznih drugih sti¬ 
lova, većinom stare obiteljske baštine. Tu je bilo i raznih 



obiteljskih portreta, starinskih ura, veziva, porcelana, bi¬ 
blioteka, bakroreza, i t. d. Prof. slikanja na varaždinskoj 
realnoj gimnaziji Vlaho Pečenec izloižo je također svoj al¬ 
bum originalnih bakropisa od starog Varaždina, poglavito 
prekrasne partije starog varaždinskog grada. 

Prilikom izložbe održan je i sastanak slovenskih muze- 
alnih društava u Varaždinu pod predsjedanjem sveuč. prof, 
iz Praga dr. Mat. Murka, glasovitog slaviste i redaktora 
praškog slavenskog časopisa »Slavije«, a sudjelovali su na 
tom sastanku delegati slovenskih muzealnih društava iz 
Maribora, Ljubljane, Ptuja i Celja, na čelu s poznatim struč¬ 
njakom ravnateljem ljubljanskog muzeja Mantuanijem. Na¬ 
kon što su delegati prije podne razgledali izložbu, te se 
najpohvalnije o njoj izjavili, održan je poslije podne stručni 
sastanak, na kojemu se raspravilo mnogo pitanje o zajed¬ 
ničkoj kooperaciji i prikupljanju gradiva za jednu zajednič¬ 


ku muzealnu mapu na području spomenutih društava. Iz¬ 
nijelo se pitanje mape predhistorijskih i rimskih nalazišta 
i kako da se dođe do arkivalija i raznih muzealnih pred¬ 
meta, koji se nalaze rastreseni po raznim austrijskim i ugar¬ 
skim arkivima i muzejima. Vijećalo se i o budućem zajed¬ 
ničkom radu i kako bi se oko toga prikupili radnici i mu- 
zealna društva iz čitave Jugoslavije, te je u svemu postig¬ 
nut najljepši sporazum. 

Od izložbe preostala je lijepa svota, koja je određena 
za temeljnu glavnicu novog Muzejalnog društva za grad 
Varaždin, kojla će za koje vrijeme opet prirediti sličnu iz¬ 
ložbu, po svoj prilici god. 1925. na uspomenu tisuću godina 
hrvatskog kraljevstva. Tom zgodom se pomišlja na prired¬ 
bu takove izložbe od cijele varaždinske županije, gdje je 
u raznim plemićkim gradovima i kurijama nagomilano 
upravo veliko obilje obiteljskih uspomena iz prošlog i pret- 

prošlog stoljeća. To će biti tim važnije, jer nam mnogi od 
tih dvorova i kurija na očigled nestaju, tako Novi Marof od 
Erdodyj:a, Bisag od Draškovića, Oroslavje od Vranicanija, 
Stubica od Oršića, a da ne spominjemo i mnogobrojne ku¬ 


rije i dvorove, koji su već sasvim nestali zajedno sa svojim 
starinskim pokućstvom, i knjižnice, a što bi se donekle još 
i moglo spasiti, u koliko već nije žalibože propalo ili uni¬ 
šteno ili na sve strane razneseno te rasprodano. 




Varaždinska kulturno-historijska izložba bila je tek 
mala slika tog sakrivenog blaga, koje se nalazi okupljeno 
po cijeloj Hrvatskoj i Slavoniji, gdje će uslijed demokrati- 
ziranja naše nove države i neminovne posljedice provedbe 
novih agrarnih reforma doskora nestati kod nas mnogo¬ 
brojnih veleposjeda, njihovi dvorova i nebrojenog kulturno- 
historijskog blaga, koje se u tim dvorovima nalazi. Zato je 
tim više hvale vrijedan pothvat i zamisao takovih kulturno- 


historijskih izložbi, kakova je eto bila priređena u Varaž¬ 
dinu, pa bi bilo zgodno, da se takove izložbe prirede i u 
drugim kulturnim centrima po Hrvatskoj i Slavoniji osim u 
Zagrebu, gdje već odavna postoji takav veliki i prekrasni 
kultumo-historijski muzej u zgradi Obrtne škole na Sve¬ 
učilišnom trgu. Kako smo upravo dočuli, sprema se prvi 
Maribor, da na godinu priredi sličnu kulturno* hristorijsku 
izložbu. Dr. Fr. Bučar, 

OVOGODIŠNJA KAZALIŠNA SEZONA. 

Ovogodišnja kazališna sezona u zagrebačkom kazalištu 
počela je nekako bez programa — barem ga uprava nije 
po običaju objavila —, pa dosada i nije donijela nikakovih 
noviteta ni stranih ni domaćih, a ne može se po muku 
uprave niti naslutiti, što će nam novo donijeti. Za publiku 
kao da sezona još i nije pravo počela. Kazalište je slabo 
posjećeno, pogotovo ako nije komad u predbrojci. Sve kao 
da se nešto očekuje, a čini se, da se ništa ne sprema. Do¬ 
sada nam je uprava donijela neke reprize, koje je potkraj 
prošle sezone prekasno iznijela. Tako smo vidjeli komad 
Nikole Jevrejinova »Ono, što je najvažnije«, za nekoga dra¬ 
ma, za nekoga komedija, pa Kosorov: »Požar strasti« u 
novoj režiji i novoj podjeli, koji se davao i kao đačka pred¬ 
stava u nedjelju dne 16. rujna, Schakespeareova: »Građa¬ 
nina plemića« i napokon Ogrizovićevu »Hasanaginicu«, od 
koje je dio čistoga prihoda bio namijenjen pokojnikovoj 
udovici i djeci. 

Najviše se daje opera, u kojoj još uvijek pjevaju neki 
članovi ruski, premda su već po dvije godine stalni člano¬ 
vi našega kazališta. Prije je bio običaj, ako se angažira 
koji strani pjevač, da dobije rok, do kojega mora naučiti 
naš jezik, i redovno ga je naučio. Danas se to valjda ne 
traži, pjevači pjevaju, kako znadu, a publika ne razumije. 

Kako se govorilo, spremala je uprava nekakovu pre¬ 
mijeru za petak 21. o. mj., ali ju je iz nepoznatih razloga 
odgodila. 

Gradnja novoga dramskoga kazališta nije se pomakla s 
mrtve točke, premda je već sve osoblje za to kazalište 
angažirano. 

Tako zvane »đačke predstave« su preskupe i zato ih 
đaci slabo polaze. Možda bi se ipak dao uvesti onaj stari 
sistem, da takove predstave budu davane u radne dane 
popodne i da se cijelo gledalište stavi na raspolaganje 
đacima. Tako bi i to ime »đačke predstave« bilo oprav¬ 
dano i što je glavno, đaci bi mogli na te predstave ići i 
imati od njih koristi. Đački je parter već odavna prema 
len, a za učenice nema uopće jeftinijih mjesta, već ako 
će na galerije — a ondje bi mogli često naći vrlo nezgod¬ 
no društvo. 

OLIMPIJSKI DAN. 

Na dne 16. rujna održan je po cijeloj državi olimpijski 
dan s namjerom da se sabere što više novčanih sredstava 
olimpijski fond. Na taj način bit će bar donekle omogućeno 
poslati naše najbolje sportiste i dostojnu reprezentaciju na 
naredne olimpijske igre, koje će se održati na godinu u 
Parizu. Središnji olimpijski odbor s izvršnim odborom spre¬ 
mili su u to ime veliku sportsku manifestaciju, koju su u 
Beogradu, Ljubljani, Splitu i Sarajevu izveli olimpijski pod¬ 
odbori u savezu s ostalim sportskim organizacijama. 

U Zagrebu je ujutro održana utrka teklića na Zrinj- 
skom trgu, kod koje je sudjelovalo osam klubova, te je 
prvi došao na mjesto Hašk a drugi Građanski. Iza toga po¬ 
šla je gradom od državnog kolodvora velika sportska po¬ 
vorka, oko jedne tisuće sportaša Zrinjskim i Jelačićevim 
trgom, Ilicom i Frankopanskom ulicom na sveučilišni trg, 
gdje su se svi klubovi i Savezi te podsavezi porazmjestili 
u jednu skupinu, koju je u ime izvršnog odbora pozdravio 
dr. Jakovac a u ime središnjeg odbora potpukovnik Gju- 
kić. Na to se povorka uz sviranje svih triju himna razišla 
manifestujući za olimpijsku ideju. Poslije podne bile su na 
igralištu Concordije velike sportske utakmice sa biranim 
programom. Započelo se hrvanjem, a nastavilo bacanjem 
kuglje i švedskom štafetnom utrkom, biciklistikom, flore- 
tovanjem i mačevanjem. Konac priredbe bila je nogometna 


utakmica sastavljena između A i B reprezentativne državne 
momčadi, koja bi imala igrati s reprezentacijom Rumunjske 
za kraljev pehar. Osim toga se po ulicama sabiralo u žara¬ 
ma, koje su preuzeli pojedini klubovi i njihovi članovi i 
članice. 

U Ljubljani je ujutro održana olimpijska matineja 
u dramatskom kazalištu, kod koje je govorio spomenslovo 
o olimpijskim igrama vrli slovenski propagator olimpizma 
dr. Demeter Bleiweiss-Trsteniški, a osim toga su sudjelo¬ 
vale kod matineje prve operne sile s koncertnim točkama. 
Poslije podne održana je velika sportska svečanost i lut¬ 
rija, te se i tamo sigurno dosta prikupilo za olimpijsku ide¬ 
ju. Na jednaki način održani su olimpijski dani i u Beo¬ 
gradu, Splitu, Sarajevu i Novom Sad u, kao i 
u nekim drugim manjim gradovima, gdje imade po nakoliko 
sportskih klubova. 

Na taj način imade nade, da će se sakupiti neka svota, 
da se uzmognu provesti bar najnužnije priredbe, pogla¬ 
vito da se dobije jedan trener za sve vrste sportova, koji 
će naš najbolji materijal primiti u svoju školu, te nastojati 
da ga što bolje spremi za izlučne utakmice, koje će se u 
to ime na godinu prirediti. Odbor se nada i izdašne po¬ 
moći sa strane države, jednako kao što rade i druge zem¬ 
lje, pa se nadamo konačno, da će i naša država biti do¬ 
stojno zastupana s našim sportašima na narednoj olimpi¬ 
jadi na godinu u Parizu. Dr. B. 

FILATELIJA. 

U Zagrebu postoji Hrvatsko filatelističko društvo, koje 
izdaje svoj stručni časopis Filatelistu već V. godinu. 
To je ujedno stručno glasilo podružnica »H. F. D.« u Bi¬ 
haću, ^Mostaru, Sisku, Tuzli, Zemunu i Srpskog Filateli- 
stičkog kluba u Beogradu. Časopis je mjesečnik, a naručuje 
se u upravi H. F. D., Zagreb, Duga ulica br. 5. Na cijelu 
godinu stoji časopis 60 dinara, a pojedini broj 5 dinara. 
Preporuča se, da se i đaci slože kao filatlističke grupe po 
razredima ili zavodima, pa da se pretplate na taj jedini hr¬ 
vatski filatelistički časopis. U časopisu će naći filatelistič- 
kog štiva svake ruke, razne upute za sabirače, novosti i 
veliki broj ponuda za zamjenu maraka. U Zagrebu je na 
srednjim školama filatelistička đačka skupina, koja već ne¬ 
koliko godina radi, te imade svoju upravu pod nadzorom 
jednoga člana H. F. D., te se sastaju svake nedjelje poslije 
deset sati u jednom razredu II. gimnazije. Đaci imadu i 
filatelističke tombole i lutrije, te se kod toga i lijepo za¬ 
bavljaju. 

Nove naše marke. Izašle su upravo posljednje marke iz 
tzv. Aleksandrove serije, i to po pet dinara, crvena, koja je 
jednaka kao i prijašnja s likom kralja Petra. Dalje je iza¬ 
šla marka po osam dinara ljubičasta, po dvadeset dinara 
zelena, kao prijašnja po četiri dinara, te konačno po tri¬ 
deset dinara crvenkasto žute boje. Kako se čuje, izaći će 
doskora nova serija naših maraka, koja se pravi u Miinche- 
nu u Bavarskoj, te će tada, po svoj prilici poslije nove go¬ 
dine, prestati kursirati t. zv. Aleksandrovo izdanje maraka. 
Prema tome će posljednje marke od dinarskih vrijednosti, 
koje su upravo sada izašle biti doskora rijetke, jer ne će 
biti dugo vremena u prometu. 

Poštanski muzej u Beogradu bit će doskora uređen za 
čitavu državu, kao što je to i u drugim državama. Tu će se 
izlagati sve, što spada na filateliju Jugoslavije, kraljevine 
Srbije poštanske uredbe u krajevima, koji su sada pod Ju¬ 
goslavijom i bivše Crne Gore. Tu će biti izloženi prvotisci, 
klišeji, pokvareni cijeli arci, nacrti maraka, razne vrsti do¬ 
pisnica i cjelina. Dalje će u poštanskom muzeju biti izlo- 

ženo sve, što se tiče brzojava i telefona te tiskanica sviju 
vrsti. 

Njemačka. Padom njemačke marke povisuju se dan 
na dan postanke pristojbe. Dok su prije pisma stajala ne¬ 
koliko feniga, a kasnije nekoliko maraka, počele su se do¬ 
skora izdavati njemačke poštanske marke u vrijednosti od 
nekoliko stotina njemačkih maraka, dok su sada izdane po¬ 
štanske marke i po više tisuća njemačkih maraka. Također 
su učinjene provizorne marke, jer se marke od manjih 
vrednota više ne mogu upotrebljavati, te su sve preštampane 
s većim vrednotama. Tako je dosada najveći provisorij 
izašao sa 20.000 maraka na marki od 25 maraka. Dr. B. 

KNJIŽEVNOST. 

Viktor Kralj: Ratni dojmovi. U tom djelu prikazuje 
pisac prije svega rat sa psihološke strane; njegovo razorno 
djelovanje na sve, što je u čovjeku lijepo i dobro; rat kao 
nužno zlo — nekoć i sada. Da uzmogne glavne karakteristi¬ 
ke rata uopće, a modernoga ratovanja napose što zornije 
prikazati, pisac opisuje tri zatome bitke na ruskom ratištu 
kod Dobre Noći, Gvozdjeca i Stanislavova. Kakve straho¬ 
te proživljavaju nesretni žitelji onih krajeva, u kojima se 
boju bojevi, kazuje nam pisac u poglavlju: Sirote. Zanimljiv 
je posljednji prikaz iz ruskog zarobljeništva. Komu je stalo 
do poučne i ozbiljne lektire, taj može to djelo naručiti kod 
pisca: Trgovačka akademija, Zagreb, A-ul. br. 1; dobiva se 
i u knj'žarama. Cijena Din. 20.—. 



EHPORUKE UH 


OJREDNISTVATI 


Uredništvo prije svega pozdravlja svoje suradnike, 
starije i mlađe, pa ih moli, da što izdašnije podupru svojim 
radovima naš opće poznati i omiljeli list »Omladinu«. Od 
prošle godine preostalo je još mnogo radova, od kojih će 
neki ući u narednim brojevima, a dosta ih je doživjelo ža¬ 
losnu sudbinu, koja često ne će da poštedi ni vrlo dobra 
pera književnička, to jest — odoše u koš. Ali mladi naši 
saradnici neka zato ne klonu duhom. Mi ćemo ih, koliko 
to dopušta vrijeme i prostor, rado upozoravati na krupnije 
omaške, a oni neka naše upute primaju kao prijateljske 
savjete — i onda, kad će ti savjeti biti kruće naravi. Ništa 
se ne smije uzeti uvredom, što dolazi od uredništva, ima¬ 
jući sveđ na pameti: Nitko se ne rađa učenim. U to ime 
na posao! 

D, T. Brod. Ne možemo uvrstiti Vaših radova uz naj¬ 
bolju volju: jedno radi sadržaja, koji malo ili ništa ne ka¬ 
zuje, a drugo radi jezika, Što to znači: Visoko sunce po¬ 
sljednje zrake baca. ..? Ne može se reći: modre (!) vino¬ 
grade, što .. . mjesto koji ... itd. Vi imate mnogo dobre 
volje, pa će s vremenom biti i sposobnosti, ali treba još 
čekati, čitati i — učiti hrvatsku gramatiku. 

Ivo Njanin. SpL »San« i »Noć« ne mogu ući. I »Jutro« 
je jedva ušlo, i to nakon teške operacije. Misli Vam ni- 
jesu loše — naprotiv! — ali ruho ne odgovara. Vježbajte 
se! Javite nam se opet! 


N. Š. Banj. »Na grobu majke« dobra je stvar, malo 
odveć plačna. Zamisao u »Smrzloj fontani« sretna je, 
premda obradba nije najbolja, ali ulazi. Ostale pjesme ne! 
Napose Vas upozoravamo na pjesme »Hram u duši« i 
»Šutite crni borovi«, koje u koncepciji svojoj ne bi bile 
loše, ali su za Vas očito preteške. Javite nam se čim 
drugim. 

B. Cvjtk. Br. »Došla je jesen« ne bi bila loša, samo je 
je trebalo obzirom na glosu (Šantić) potpuno obraditi. »Tuga 
djevojčeta« ulazi. 

Kinfing. »Stara pjesma« malo je kao banalna i čudna; 
ne zna se ni što ni kako. Verzifikacija je dobra, no zato 
ima jezičnih nedostataka. Ne može ući. Javite nam se 
doskora! 

Miro K. M. Vaše pjesme »Iz moje ulice« i »Molitva« 
ne mogu u štampu. Budite realniji, pa će bolje ići. Kako 
bi bilo da pokušate u prozi. 

M. V. Atos. »Romansa« djeluje kao neke vrste ca- 
priccia, ali bi je trebalo dotjerati. I »Pašu« bi trebalo pre¬ 
raditi i — čitljivije napisati. 

S. A. K. »Iz života riba« suviše sjeća na školsku lek¬ 
ciju, pa se ne može štampati. 

M. P, Š. Dubr. Vaše pjesme nijesu nažalost uspjele; ne 
toliko jezično koliko sadržajem. Uzrok će tomu biti u 
glavnom taj, što birate suviše apstraktna temata: »Čežnja«, 
»Vječna ljubav«. Za to treba mnogo više iskustva i fanta¬ 
zije. Držite se više realnoga svijeta. 

Tonka Narić — Dvornik. Uz neke promjene uvrstili 
smo Vašu jednu pjesmu, a druga »Uz odar . . .« ne može ući 
već radi sličnosti u temi i onda je znatno slabija jezično, 
a pogotovu nije dotjerana obzirom na metriku. Pazite na 
akcenat i javite nam se opet. 

Fr. D. Podbr. Pročitali smo Vaše radnje, no moramo 
zajedno s Vama ustvrditi, da su »samo neuspjeli pokušaji«. 
U »Priči o pčelici« početak bi još išao, ali poslije — tek 
navlačenje dosta nevjerojatna predmeta sad ovamo sad 
onamo. U pjesmicama ne valja ni metrika ni akcenat, a 
bez poznavanja akcenta nema razumije se ni metrike. Ta¬ 
kve pjesme sjećaju na teška teretna kola, koja idu pokva¬ 
renim izrovanim drumom. 

J. Š. Predaleko bismo pošli, kad bismo htjeli u tančine 
rasuditi Vaša dva prvenca: nemamo toliko vremena, a i 
papir je skup. »Pjesma »Početak oluje« čini se kao da je 
ponešto bolja od one druge, jer je realnija, ali za štampu 
nije. Pjesme su gotovo kaotičke naravi, s brda — s dola. 
No zato nemojte šuštati, već čitajte marljivo dobre stvari 
i usavršujte se u jeziku. 

J. Ivank. O. Kako bi bilo, da nam Vi kao primorac 
prikažete more. U Vašoj sličici »Povratak« tenor je ipak 
u glavnom osjećaj, koji Vas je obuzeo, kad ste nakon duga 
vremena opet ugledali svoje rodno more. Preradite, molimo 
Vas, tu stvar, ali bez onog suvišnog isticanja svoga ja — 
»da joj je sin doktor« — itd. I proširite malo, pa nam onda 
pošaljite opet. 

C. A. S. U velikoj navali rukopisa nijesmo stigli da 
pregledamo Vaše pjesme, pa činimo eto istom sada. Pje¬ 
sma »Konstantinov san« nepojmljiva je dosta i — nestašna, 
dok su ostale pune pretjeranog pesimizma, a i jezično su 
slabe. 

A. I. Kuprin. Vaš »Istiniti događaj« nipošto nije za 
naš list, što i sami morate uvidjeti. Društvo se ljudsko danas 
općenito nalazi u znaku socijalnog i političkog prevrata, 
pa ne bi nikako bilo zgodno naturivati mladeži lektiru, za 
koju se bezuvjetno traži zrio. smiren i objektivan čitalac. 
Pošaljite nam što zgodnije. 













Dvorana amerikanskih uredskih namještaja 


NOTTER I DRUG 

Hica 25 . ZAGREB Uica 25 . 

(nad kavanom „Corso”) 


Preporučuje pisaće strojeve raznih sus¬ 
tava sa latinicom i ćirilicom. Vlastita 
mehanička radionica 


PRVA HRVATSKA ŠTEDIONICA 

OSNOVANA GOD. 1846. U ZAGREBU OSNOVANA GOD. 1846. 

Dionička glav.: k 60,000.000. Pričuve: k 130,000.000 


PODRUŽNICE : Beograd, Bjelovar, Brod n. S., Crikvenica, Čakovac, Daruvar, Delnice, Djakovo, 
Gjurgjevac, Ilok, Karlovac, Kraljevica, Križevci, Nova Gradiška, Mitrovica, Ogulin, Osijek, 
Požega, Rijeka, Senj, Sisak, Sv. Ivan Zelina, Subotica, Varaždin, Vel. Gorica, Vinkovci, Viro¬ 
vitica, Vukovar, Zemun. ISPOSTAVE: Osijek D. Gr., Sušak, Vinica. MJENJAČNICA: Zagreb. 


P r j ma uloške na knjižice i na tekući račun. 


Prima 


Eskomptira mjenice i devize. 


na inkaso tu- i inozemne mjenice. 


IO 4 1 / , 2 0 /o-tne založnice i 4 1 2 0 o-tne komu- 
IZGlaJC nalne obveznice, koje imadu oprost 
od poreza, pupilarnu sigurnost i jamčevnu sposobnost. 


kupuje i prodaje 


valute i devize 


Iv/JoiO čekove i kreditna pisma te obavlja 
IZUdJC isplate na temelju akreditiva na sva 
tu- i inozemna mjesta. 

JSSaISuSa hipotekarne zajmove na 

HOGIJ6IJUJG kuće i na nekretnine. 

burzovne naloge savjesno i ku- 
\J OaVlJa lantno. 

kod predoznaka iz Amerike 

posreduje u tuzemstvu. 



















OKI U. I KRALJ. GLUH ORADA ZAGREBA 
praimsiu oij«. s. ZAGREB dom sbdhičke suce. 


Ulošci K 215,000000- 

Prima uloške na knjižice 
i tekući račun. Kupuje i 
prodaje devize i valute. 
Obavlja burzovne naloge 
savjesno i kulantno. 


••••••••••••••••••»••••••••••••••••••••••••••••••••••••••••••••••••••• 

Umjetničko nakladni zavod 

J. Čaklović, Zagreb 

Telefon br. 12-74. - - - Gundulićeva ul. 1. 

Naklada umjetničkih dopisnica, 
knjiga i slika. — Vlastita konfek¬ 
cija listovnog papira. — Izdanje 
knjižnice „Jugoslavenska biblio- 
teka“ „Umjetničke monografije'* 

„Naša domovina". 

Tražite prospekte i cjenike! 

••••••••••••••••••••••••••••••••••••••••••••••••••••••••••••••••••••••« 


Naklada i trgovina umjetničkih slika 

Petar Nikolić, Zagreb 

Hica 36. I. kat. 

Preporuča svoje bogato skladište narodno hi- 
storičkih umjetničkih slika. Jedini zavod sa slikama 
izradjenih od naših prvih umjetnika. 

Prekrasni i ukusni okviri četverouglasti, okrugli 
i ovalni sviju veličina. 

Izašla nova naša slikj „Kosovska djevojka" od 
Uroša Predića. — Veliki izbor madona i ikona na 
skladištu. 

Prikladni darovi za svaku prigodu. 

Najveći stoga i najjeftiniji zavod te vrste. 

Tražite prospekte. Tražite prospekte. 


'•••••••••••••••••••••••••••••••••••••••••••••••••••••••••a 

I ST. KUGLI 


KNJIŽARA KRALJEVSKOG SVEUČILIŠTA JUGO¬ 
SLAVENSKE AKADEMIJE, ZAGREB, ILICA 30. 






PREPORUČAMO IZ NAŠE NAKLADE: 

UZORNA DJELA IZ KNJIŽEVNOSTI 


Knjiga I. SMRT SMAIL-AGE ČENGIĆA. Pjesan 
Ivana Mažuranića. — Uvod i bilješke napisao dr. 

David Bogdanović. — Cijena K 32'—. 

Knjiga II. LUČA MIKROKOZMA. Spjevao Petar II. 

Potrović-Njegoš, valdika crnogorski. Izdanje priredio 
dr. David Bogdanović. — Cijena K 28'— 

Knjiga III. Demeter Dimitrija, TEUTA. Tragedija u 
5 čina. — Izdanje priredio dr. David Bogdanović. 

Cijena K 40'— 

Dr. David Bogdanović: PREGLED KNJIŽEVNOSTI HRVATSKE I SRPSKE 


Knjiga IV. SRPSKI PRIPOVJEDAČI I. 
Mitrov Ljubiša. — Milan D. Miličević. 

P. Šapčanin. — Pajo Marković-Adamov. 
dr. David Bogdanović. — Cijena K 30'— 
Knjiga V. SRPSKI PRIPOVJEDAČI II. — 
Đ. Glišić. — Laza K. Lazarević. — Janko 
linović. — Priredio dr. David Bogdanović. 
K 36 — 


Šćepan 

Milorad 

Priredio 

Milovan 
M. Vese- 
— Cijena 


Knjiga I.: Hrvatska i srpska tradicionalna književnost. 

— Stara književnost hrvatska i srpska. — Književnost 
hrvatska od XV. vijeka do Gaja (1830.). — Književnost 
srpska od XVIII. vijeka do Vuka St. Karadžića (1814.). 

— Cijena broširano K 75'— 

Knjiga druga, dio I.: Ilirski pokret. — Vuk St. Kara- 


džić i njegovi suvremenici. — Hrv. književ. za apsolu¬ 
tizma. — Cij. broširano K 100'— 

Knjiga druga, dio II. : Srpski romantizam. — Novo 
ustavno doba u Hrvatskoj. •— Srpski realisti, — 
Hrvatska književnost poslije Šenoe. — Cijena bro¬ 
širano K 75'—. 


ZATRAŽITE ILUSTR.NAKL, POPIS: a) Zabavnih, b) znanstvenih, c) školskih knjiga. 

w d) muzikalija, e) papirnićkog i kancelarijskog materijala, 

ŠALJEMO IH BADAVA I FRANKO. 


Knjige razašiljemo uz r unapred poslani novac ili uz pouzeće. Zatražite pokusni broj ilustrovanog 
časopisa „DOMA i SVIJETA" (uređuje Dr. M. Ogrizović i Iso Velikanović), koji ćemo Vam poslati badava na ogled. 
Obratite se kod svake Vaše potrebe na knjigama najprije na nas, jer samo najveća i najstarija knjižara u 
čitavoj Jugoslaviji. 



































